Mentol Ini Masih Menyala Sejak 1901; Mengapa Mentol Moden Tidak Berkualiti?

Mentol Centennial, sepertimana yang telah diketahui ia adalah mentol atau lampu yang paling tahan sepanjang zaman. Ia telah dinyalakan sejak dari tahun 1901 sehingga hari ini. Mentol ini hanya terputus daripada bekalan elektrik selama 22 minit apabila balai bomba tempat ia dinyalakan berpindah ke lokasi lain pada tahun 1976.

Dari manakah mentol yang luar biasa ini berasal dan bagaimana ia dapat bertahan begitu lama?

Mentol Centennial ini dihasilkan di Shelby, Ohio, oleh Syarikat Shelby Electric pada sekitar penghujung tahun 1890-an. Ia tiba di Livermore pada tahun 1901 apabila Dennis Bernal, pemilik syarikat Livermore Power and Water membelinya. Apabila Bernal menjual syarikatnya pada tahun yang sama, dia telah menyumbang mentol itu ke jabatan bomba tempatan.

Mentol itu digantung pada tempat penyimpan hos sebelum dipindahkan ke garaj yang digunakan oleh jabatan bomba dan dipindahkan lagi pula ke dewan bandaraya. Akhirnya, mentol itu ditempatkan di tempat yang kekal iaitu Firestation #6.

Mentol yang terletak di sini telah menjadi mercu tanda tempatan dan sebagai satu kebanggaan penduduk. Walaupun mentol ini semakin kelihatan redup daripada tenaga asalnya iaitu 30 watt kepada lebih kurang empat watt, ia masih lagi terus menyala selama 118 tahun atau lebih dari satu juta jam penggunaan.

Berdasarkan pencapaian itu, Mentol Centennial ini telah diiktiraf sebagai "cahaya paling tahan lama" oleh Guinness Book of World Record pada tahun 1972. Kini, ia disenaraikan pula sebagai "mentol lampu paling lama dinyalakan".

Kini, orang ramai boleh melihat mentol ini dalam masa nyata dari seluruh dunia melalui siaran webcam secara langsung yang disiarkan dalam laman sesawang rasmi mentol ini.

Apa yang luar biasa mengenai mentol ini sebenarnya adalah betapa ringkasnya mentol ini. Para penyelidik tidak begitu pasti secara tepat bagaimana mentol Centennial ini direka. Ini kerana memeriksanya ketika ia sedang menyala adalah mustahil. Namun, mereka percaya ia tidak jauh berbeza dari mentol lain yang dihasilkan oleh Syarikat Shelby Electric pada waktu pengeluarannya.

Walaupun jangka hayat beberapa jenis mentol bergantung pada rekaannya yang unik, namun ianya bukanlah sesuatu yang biasanya dihasilkan pada zaman itu, jauh lebih lama daripada yang kita biasa kenali.

Ini kerana mentol lampu yang dihasilkan ini adalah sebelum jangka hayat lampu mentol diperkenalkan dan diuji oleh syarikat-syarikat lampu pada tahun 1920-an.

Menurut beberapa ahli pengkaji, pada masa itu syarikat-syarikat mentol lampu gergasi seperti Philips, Osram dan General Electric telah berjumpa di Sweden untuk membentuk Phoebus, iaitu sebuah persatuan global.

Melalui persatuan ini, syarikat mentol akan menetapkan jangka hayat mentol pada kadar 1,000 jam penggunaan dengan alasan lebih "efisyen" dalam tempoh jaminan yang diberi. Mana-mana ahli persatuan yang didapati telah menghasilkan rekaan mentol lampu yang melebihi had ditetapkan akan didenda dengan teruk.

Pada hakikatnya, syarikat lampu telah mewujudkan dasar 1,000 jam ini kerana mereka menyedari bahawa dengan memendekkan jangka hayat lampu mentol yang mereka hasilkan, mereka akan dapat mengumpul lebih banyak pendapatan daripada pelanggan yang sama yang perlu membeli mentol baru berulang kali sekiranya mentol lampu mereka malap atau rosak.

Markus Krajewski, seorang profesor kajian media di University of Basel, Switzerland, telah mengkaji persatuan Phoebus ini. Dia memberitahu bahawa tujuan utama persatuan ini melakukan hal sedemikian adalah untuk mengurangkan jangka hayat pengeluaran bagi meningkatkan jualan.

Walaupun persatuan Phoebus ini telah dibubarkan beberapa tahun kemudian, piawaian industri yang mereka wujudkan terus digunakan. Begitu juga dengan produk "dirancang" yang direka agar mudah rosak dan mempunyai jangka hayat yang pendek bagi memperoleh keuntungan yang lebih besar.

Model perniagaan sebegini telah menjadi trend semasa pada era Kemelesetan Besar, tidak lama selepas pembubaran persatuan Phoebus. Teknik ini digunapakai oleh pelbagai perniagaan lain agar kilang mempunyai pengeluaran yang lebih tinggi dan menawarkan lebih banyak peluang pekerjaan kepada pengangguran yang begitu tinggi pada waktu itu.

Sekarang, amalan penghasilan produk mudah rosak yang telah dirancang menjadi suatu perkara biasa. Sebagai contoh, banyak syarikat teknologi dan perkakas yang menghasilkan produk yang mudah rosak, sukar dibaiki atau menjadi tidak serasi dengan produk yang dihasilkan seterusnya, walaupun dalam jenama yang sama.

Hal ini memaksa pengguna untuk mengganti barangan mereka dengan lebih kerap berbanding orang pada zaman dahulu, supaya bidang perniagaan lebih maju dan menguntungkan.

Tim Cooper, profesor reka bentuk yang mengetuai kumpulan penyelidikan ketahanan penggunaan di Nottingham Trent University, percaya bahawa satu-satunya cara untuk menyelesaikan masalah ini adalah melalui penglibatan tindakan kerajaan.

Beliau percaya bahawa piawaian minimum ketahanan, kebolehan membaiki dan kebolehan penambah baikkan perlu ditetapkan. Di samping itu, penurunan cukai ke atas tenaga kerja dan kenaikan cukai pada penggunaan tenaga dan bahan mentah akan menjadi satu-satunya cara untuk menghalang amalan tidak sihat ini.

Beliau juga mengakui bahawa dasar-dasar yang dicadangkan ini akan menyebabkan penurunan jangka pendek dalam pertumbuhan ekonomi dan akan menurunkan kredibiliti ahli-ahli politik semasa.

Namun, sekiranya perubahan drastik sebegini tidak dilakukan untuk mengawal selia pasaran, kita sebagai pengguna akan terus membeli pelbagai produk yang mudah rosak walaupun ianya baru sahaja dihasilkan. Kita mungkin akan terus menggantikan mentol lampu setiap tahun atau lebih, walaupun fakta menunjukkan mentol yang dihasilkan pada tahun 1890 masih lagi kekal menyala setelah 117 tahun lamanya.


8 Amalan Tradisi Masyarakat Hindu Purba Yang Sangat Unik

Budaya serta tradisi masyarakat India merupakan di antara salah satu budaya yang tertua di dunia. Majoriti penduduk di India menganuti agama Hindu dan ianya merupakan antara agama tertua dunia yang masih wujud. Seperti kebanyakan agama, Hindu juga mempunyai beberapa upacara dan kepercayaan.

Sesetengah daripada upacara ini telah wujud selama ribuan tahun lamanya. Ada beberapa upacara Hindu ini yang kelihatan pelik dan sukar dipercayai. Berikut adalah senarai beberapa upacara dan kepercayaan agama Hindu yang jarang kita dengar.

Penyembelihan haiwan seperti kambing, kerbau dan ayam telah menjadi sebahagian perayaan penting untuk menghormati tuhan Hindu. Upacara ini telah berusia hampir 2000 tahun lamanya. Namun, banyak mahkamah di India percaya bahawa perbuatan ini adalah tidak bertamadun, kejam dan tidak sepatutnya berlaku di tempat keagamaan. Ini mungkin kerana cara mereka melakukan korban haiwan tersebut.

Menurut kepercayaan penganut Hindu, tumpahan darah haiwan itu adalah perlu bagi menghalau roh-roh jahat agar kebajikan rakyat dan tempat tinggal mereka akan terjamin. Amalan ini juga disebut dalam penulisan Hindu yang tertua iaitu Rig Veda sebagai salah satu sesembahan kepada Dewi Durga atau Kali. Dipercayai bahawa binatang yang disembelih itu akan masuk ke dalam syurga.

Upacara yang diadakan setiap tahun ini sudahpun berlangsung 700 tahun lamanya. Di Baba Umer Dargah, Solapur, India, bayi dilambung atau dicampak 15 meter hingga 30 meter tinggi dan disambut menggunakan kain atau cadar yang dipegang oleh orang ramai. Ia dianggap akan memberikan kesihatan dan tuah yang baik kepada bayi itu. Malah, amalan ini juga dilakukan oleh sesetengah minoriti Muslim di sana.

Di negeri Maharastra, upacara yang sama diadakan di menara sebuah kuil di sebuah kampung yang dikenali sebagai Haranga. Bayi yang ketakutan ketika dicampak selalunya akan menjerit atau menangis. Di sebalik trauma yang dialami bayi itu, para peserta yang terlibat menegaskan ia dilakukan atas tuntutan agama. Walaupun mendapat tentangan Suruhanjaya Perlindungan Hak Kanak-kanak, amalan itu masih lagi diteruskan.

Ritual ini bermula sejak dari zaman Mahabarata iaitu kisah epik India lagi. Telah menjadi satu tradisi untuk menyembah ular dengan menggunakan susu, manisan, bunga dan juga pelita. Ular sering dikaitkan dengan tuhan Hindu seperti Shive, Wisnu, Devi dan Subramanya.

Ular sering dilihat sebagai peneman dan senjata tuhan-tuhan Hindu tersebut. Upacara ini dilakukan untuk menangkis sumpahan daripada "Nag" (Ular), terhindar daripada gigitan ular, memperolehi nasib dan kesihatan yang baik.

Di negeri Andhra Pradesh di India, terdapat satu tempat ibadat yang dikenali sebagai Kuil Devaragatta di daerah Kurnool di mana para penganut akan datang berduyun-duyun dengan membawa tongkat atau kayu panjang. Mereka akan menggunakan kayu itu untuk memukul antara satu sama lain di kepala bertujuan untuk membunuh atau dibunuh.

Pada setiap malam Dussehra, ritual ini akan dilakukan bagi memperingati Lord Shiva yang telah berjaya membunuh syaitan. Ritual ini dikatakan telah berlangsung selama 100 tahun. Konsep upacara ini mungkin rumit namun para peserta Perayaan Bani ini tidak pernah takut mati. Pihak polis dan kakitangan perubatan akan ditempatkan bagi memantau keadaan ketika upacara berlangsung.

Berjalan tanpa sebarang alas kaki melintasi hamparan bara api yang menyala biasanya dilakukan di India Selatan untuk memberi penghormatan kepada Dewi Hindu Draupati Amman. Peserta yang terlibat biasanya mengalami luka terbakar di bahagian tapak kaki dan kadang kala membawa kepada kecederaan yang serius.

Bukti terawal upacara yang juga digelar Theemithi ini dilakukan adalah pada tahun 1200 SM lagi semasa Zaman Besi di India. Ia merupakan ujian keimanan seseorang itu terhadap agama Hindu dan jika dia seorang penyembah sejati Dewi Draupadi, maka dia tidak akan mengalami sebarang kecederaan semasa melakukan ritual ini.

Di beberapa tempat tertentu kawasan perkampungan di India, terdapat satu kepercayan aneh di mana penganut akan berkahwin dengan haiwan sebagai sesembahan kepada Tuhan Hujan untuk menurunkan hujan. Biasanya mereka akan berkahwin dengan katak, keldai, anjing atau kambing.

Perkahwinan haiwan ini biasanya diadakan secara besar-besaran dan disusuli dengan jamuan makan. Gadis yang berkahwin dengan haiwan juga dikatakan terhindar daripada diganggu semangat jahat. Biasanya, berita mengenai perkahwinan haiwan ini akan dimuatkan dalam akhbar-akhbar tempatan.

Aghori adalah satu kumpulan aneh Sandhus atau sami. Aghoris adalah penyembah Lord Shiva atau Bhairava yang mencari moksha (kebebasan) daripada kitaran kelahiran semula. Kumpulan sami ini biasanya tinggal di tepi Sungai Gangga di Bandar Varanasi, India.

Mereka mempunyai tabiat makan yang pelik. Mereka biasanya akan memakan makanan busuk, daging mayat manusia yang dibakar (amalan biasa Hindu untuk membakar mayat di sekitar Sungai Gangga), meminum air kencing haiwan dan pelbagai lagi. Beberapa lagi ritual pelik yang akan dilakukan sami Aghori ini bagi mengelakkan daripada dilahirkan semula setelah mati.

Masyarakat purba di India menerima adat pelik ini dimana wanita yang baru kematian suaminya akan mengorbankan diri untuk dibakar bersama-sama mayat suaminya. Amalan ini dikesan sejak dari abad pertama lagi.

Dalam sesetengah etnik, para janda yang bersetuju melakukannya akan diberi penghormatan dan sekiranya menolak, dia akan dipinggirkan masyarakat. Teori di sebalik amalan "Sati" ini adalah untuk mengelakkan isteri dari meracun suami mereka yang kaya bagi mendapatkan hartanya. Namun, ritual ini semakin mendapat kecaman banyak pihak di India kerana ianya telah banyak dilakukan secara paksaan bukan lagi sukarela.


Kisah Tentera Yang "Hardcore" Dan Sangat Liat Nyawanya - Andrian Carton de Wiart

Bagi kebanyakan tentera, sekiranya kehilangan sebelah mata dan juga sebelah tangan sudah cukup untuk membuatkan mereka bersara. Akan tetapi tidak bagi Tentera British kelahiran Belgium iaitu Sir Adrian Carton de Wiart. Terlibat dalam 4 perperangan, dia telah mengalami 11 kecederaan serius termasuk ditembak di muka, kepala, tangan, perut, kaki dan banyak lagi.

Jika itu belum lagi mencukupi, Carton de Wiart juga pernah terselamat beberapa nahas pesawat, beberapa kali meloloskan diri dari kem tahanan Itali dan juga patah tulang belakangnya. Walaupun mengalami pelbagai kecederaan, dia tetap berdedikasi terhadap tugas ketenteraannya.

Dia telah berkahwin dengan seorang wanita bangsawan Austria dan mempunyai dua orang anak perempuan namun tidak pernah menyebut tentang mereka di dalam biografinya. Sebaliknya, peringatannya dikhaskan semata-mata untuk pengalaman perangnya. Biografinya yang berjudul Happy Odyssey, menjelaskan Adrian Carton de Wiart sememangnya hidup untuk berperang.

Di dalam biografinya lagi, dia menceritakan pengalamannya ketika Perang Boer Kedua yang berlaku antara Britan dan dua negara Boer iaitu Afrika dan Afrika Selatan pada tahun 1899. Pada saat itu dia mengetahui bahawa darah berperang mengalir dalam tubuhnya. Jika pihak British tidak memilihnya, dia akan menawarkan diri untuk berperang bagi pihak Boer.

Pada waktu itu dia masih lagi seorang remaja namun Adrian Carton de Wiart sememangnya seorang yang sangat berani. Dia dilahirkan pada tahun 1880 dalam keluarga bangsawan. Ada khabar angin mengatakan bapa sebenarnya adalah Leopold II yang merupakan Raja Belgium.

Pengalaman Carton de Wiart berhadapan dengan kematian bermula selepas dia meninggalkan Universiti Oxford untuk menyertai Tentera British pada tahun 1899. Dia memalsukan nama dan umurnya bagi melayakkan diri dan telah dihantar ke Afrika Selatan untuk menyertai Perang Boer Kedua. Di sana, dia telah ditembak di perut dan pangkal paha dan dihantar pulang untuk menjalani rawatan di England.

Pada tahun 1901, dia telah kembali ke Afrika Selatan untuk bertugas. Kali ini dia menggunakan identiti sebenarnya dan berkhidmat sebagai pegawai bertauliah sehingga perang berakhir pada 1902.

Pada 1907, dia telah diberi kerakyatan British dan untuk beberapa tahun, dia menjalani hidup sebagai seorang bangsawan, memburu, berkahwin dan memulakan keluarga.

Kemudian pada tahun 1914, Perang Dunia Pertama meletus dan Carton de Wiart telah kembali berkhidmat. Kempen pertamanya adalah untuk menghapuskan pemberontakan yang berlaku di Somaliland. Di sana dia telah berperang menentang tentera Somali yang diketuai oleh Mohammed Abdullah Hassan atau lebih dikenali sebagai "Mad Mullah" oleh tentera British.

Di sebalik kejayaan tentera British dalam menyerang kubu Somali, namun nasib Carton de Wiart tidaklah begitu baik kerana dia ditembak dua kali pada bahagian muka, menyebabkan dia kehilangan mata kiri dan sebahagian telinga kirinya.

Walaupun begitu, dia telah dianugerahkan Pingat Perkhidmatan Cemerlang dan juga sebiji mata palsu yang diperbuat daripada gelas. Akan tetapi selepas seketika menggunakan mata palsu itu, dia berasa tidak selesa dan membuangnya keluar dari tingkap teksi dan mula memakai penutup mata.

Salah seorang rakan yang bertempur bersamanya di Somaliland berkata, Carton de Wiart menganggap kehilangan mata di Somaliland sebagai satu rahmat apabila dipanggil pulang dan berkhidmat di Eropah, di mana dia percaya aksi peperangan sebenar berlaku.

Pada awal tahun 1915, ketika Pertempuran Kedua Ypres, tangan kiri Carton de Wiart telah setelah dibom oleh altileri Jerman. Di dalam biografinya, dia telah mencabut dua jarinya sendiri selepas doktor di medan perang tidak dapat mahu memotongnya. Selepas pertempuran itu barulah dia menjalani pembedahan yang lebih teratur.

Carton de Wrait yang seolah-olah tidak langsung kelihatan terjejas, terus bertempur di Pertempuran Somme, di mana pasukannya melihat lelaki berani itu menarik pin dari bom menggunakan giginya dan melemparkan bom itu ke dalam kawasan musuh.

Dia meneruskan kecermelangannya di medan pertempuran semasa menghadapi serangan di kampung La Boisselle, Perancis pada tahun 1916. Ketika itu ketiga-tiga komandan unit daripada Batalion ke-8 Rejimen Gloucestershire telah terbunuh. Carton de Wiart telah mengambil alih tugas membimbing ketiga-tiga unit itu dan berjaya menahan musuh daripada terus mara.

Kerana keberaniannya, tentera berusia 36 tahun itu telah dianugerahkan dengan pingat Victoria Cross. Namun, dia tidak menyatakan penghargaan itu di dalam biografinya. Dia berkata bahawa pertempuran itu dimenangi oleh semua ahli pasukan Batalion ke-8 dan semua anggota telah bertempur sama sepertinya juga.

Sama seperti di La Boissele, keupayaan Carton de Wiart untuk memimpin di barisan hadapan dalam beberapa pertempuran besar ketika Perang Dunia Pertama menyumbang kepada kecederaan kritikal yang dialaminya. Sebagai contoh ketika bertempur di Devil's Wood, dia telah ditembak di belakang kepalanya, sesuatu yang boleh dianggap sebagai penamat nyawa tetapi dia berjaya selamat.

Tiga lagi pertempuran yang berikutnya, dia ditembak di buku lali, pinggul dan kaki tetapi masih lagi dapat bergerak walaupun dengan bersusah payah. Luka peluru yang terakhirnya adalah berhampiran telinganya.

Di mana sahaja ada perperangan, Adrian Carton de Wiart pasti akan menyertainya. Antara tahun 1919 hingga 1921, dia telah membimbing tentera British dalam misi membantu Poland yang terlibat dengan beberapa konflik antara Bolshevik, Ukrain, Lithuania dan Czech Republik dalam perebutan wilayah.

Pada tahun 1919, dia telah terselamat dua nahas pesawat di mana salah satunya telah mengakibatkan dia ditahan tentera Lithuania buat sementara waktu. Pada Ogos 1920 pula, sekumpulan tentera Ukrain membuat percubaan untuk merampas keretapi pemantaunya. Dia telah melawan mereka dengan sebelah tangan menggunakan sepucuk revolver. Semasa pertempuran, dia telah terjatuh ke landasan keretapi namun terus mengejar dan melompat naik keretapi yang bergerak itu sebelum menewaskan semua musuh.

Semasa ditempatkan di Poland, Carton de Wiart telah bercadang untuk terus tinggal di sana selepas Poland memenangi perperangan pada tahun 1921. dia telah bersara dengan pangkat kehormatan jeneral pada tahun 1923 dan menghabiskan masa 15 tahun berlatih menembak di kediamannya di Poland.

Malangnya, keamanan yang dikecapi Poland hanyalah seketika apabila dihancurkan oleh serangan dari Nazi Jerman dan Kesatuan Soviet ketika awal Perang Dunia Kedua. Carton de Wiart terpaksa meninggalkan Poland dan kembali ke Britain dan masuk semula dalam perkhidmatan tentera.

Dia telah dihanter ke Norway untuk mengetuai tentera Anglo-Perancis pada 1940 tetapi kedatangannya disambut dengan bencana apabila pesawatnya terpaksa melakukan pendaratan cemas akibat ditembak pesawat tempur Jerman.

Setelah terhempas, dia tidak keluar menaiki bot kecemasan kerana akan menjadi sasaran mudah sebaliknya menunggu dalam bangkai pesawat sehingga musuh kehabisan peluru dan berlalu pergi. Kemudian sebuah kapal tentera laut dihantar untuk menyelamatkannya dan dia berjaya dibawa ke pantai dengan selamat.

Namun, Carton de Wiart tidak bertahan lama di Norway. Pasukan tenteranya kekurangan bekalan dan musuh pula terlalu ramai. Akan tetapi, di bawah pimpinannya, pasukannya berjaya merentasi kawasan pergunungan dan sampai ke Trondheim Fjord walaupun dihujani oleh bom pesawat, ditembak oleh tentera laut dan mengelak diburu tentera ski Jerman. Dia berjaya membawa pasukannya keluar menaiki feri dan Carton de Wiart sendiri tiba di Britain semasa harijadinya yang ke-60.

Pada April 1941, Carton de Wiart telah dilantik oleh Perdana menteri Winston Churchill untuk mengetuai misi British di Yugoslavia namun dia tidak berjaya sampai.

Dalam perjalanan ke Yugoslavia melalui Malta, pesawat Wellington yang dinaikinya tiba-tiba menjunam jatuh ke dalam lautan Mediterranean. Dia dan anak kapal pesawat cuba untuk berlindung di bahagian sayap sehinggalah pesawat itu mula tenggelam. Carton de Wiart yang berusia 61 tahun ketika itu membantu rakannya yang tercedera untuk berenang ke tepi pantai.

Sebaik sahaja tiba di pantai, mereka ditangkap pula oleh tentera Itali. Carton de Wiart telah dihantar ke Istana Vincigliata di luar Florence. Dia adalah salah seorang daripada 13 pegawai atasan yang dijadikan tawanan di sana.

Para tahanan ketika itu cuba untuk melarikan diri. Bahkan, mereka dengan nekadnya menggali terowong sepanjang 60 kaki melalui kawasan berbatu selama 7 bulan di samping dikerahkan untuk menjadi buruh kasar sehinggalah berjaya lolos pada Mac 1943.

Mereka berpakaian seperti para petani Itali tetapi seorang yang kudung tangannya dan memakai penutup mata sudah semestinya mencurigakan. Setelah 8 hari, Carton de Wiart telah kembali menjadi tahanan. Namun begitu, ia belum berakhir bagi lelaki berjiwa kental ini.

Pihak Itali bercadang mereka ingin bertukar pihak dan membawa Carton de Wiart ke Rome untuk membantu berunding dengan pihak tentera Bersekutu.

Pada 28 Ogos 1943, dia telah kembali ke Britain tetapi hanya untuk sebulan sahaja sebelum diberikan tugasan baru. Kali ini sebagai wakil khas Churchill untuk bertemu pemimpin China iaitu Chiang Kai-Shek. Sebelum ke China, Carton de Wiart telah mengiringi Chiang Kai-Shek ke Persidangan Kaherah, di mana Tentera Bersekutu membincangkan masa depan Jepun selepas Perang.

Selepas persidangan itu, dia pergi ke China dan kekal tinggal di sana selama hampir 4 tahun. Di sana dia telah mengalami satu lagi pengalaman nahas pesawat dan terselamat.

Akhirnya pada tahun 1947, dia telah bersara. Walaupun begitu, dia kemudiannya mengalami satu lagi kecederaan serius. Dalam perjalanan pulang ke England, dia telah berhenti di Yangon, Burma dan telah terjatuh dari tangga. Akibat daripada itu tulang belakangnya patah dan dia pengsan. Semasa menerima rawatan, doktor telah mengeluarkan sejumlah serpihan tulang dari badannya.

Bergantung kepada perspektif anda, sama ada Adrian Carton de Wiart adalah tentera paling beruntung atau paling malang pernah hidup. Setelah kehidupan tenteranya berakhir, dia telah menerbitkan sebuah biografi dan menghabiskan masa tuanya dengan memancing sebelum meninggal dunia pada tahun 1963 di usia 83 tahun.


Individu Kesunyian Akan Berdiri Jauh Dari Pasangannya - Kajian Sains

Satu kajian yang diterbitkan oleh Universiti Chicago pada September 2018, melaporkan bahawa seseorang yang merasa sunyi akan melakukan satu perkara yang tidak disedari berlaku secara automatik - beliau akan berdiri, duduk atau menjarakkan diri daripada rakan-rakan dan ahli keluarga.

Ini kerana mereka yang sunyi secara psikologinya, mempunyai 'ruang lingkungan peribadi' yang jauh lebih besar berbanding orang lain, tak kiralah sama ada individu tersebut sudah berkahwin atau tidak, apa jantinanya, faktor tahap kebimbangan dan faktor tahap kemurungan individu tersebut.

Kajian yang dijalankan melibatkan 600 orang individu lelaki dan wanita menunjukkan satu perkara yang konsisten iaitu mereka yang kesunyian, akan meletakkan jarak dua kali ganda di antara dia dengan orang yang lebih intim dengannya.

Laporan tersebut menyifatkan kajian yang dijalankan adalah pertama kali dapat dilihat wujud hubungan jarak individu dengan tahap kesunyian seseorang. Diramalkan hasil kajian ini dapat membantu pihak perubatan, khasnya pakar psikologi dalam meramal tahap kesunyian seseorang dengan lebih baik serta dapat membantu dalam mengenalpasti individu yang bermasalah sunyi.

Kajian tersebut juga mendapati walaupun seseorang individu itu diberikan interaksi sosial pada kadar yang lebih tinggi, jarak mereka dengan individu seperti pasangan mereka tetap tidak berubah.

Penyelidik berpendapat, fenomena ini wujud disebabkan rasa sunyi seseorang individu sebenarnya berpunca daripada perbezaan dalam hidupnya sendiri. Faktor 'apa yang dia ada' yang berbeza dengan 'apa yang dia sebenarnya mahukan' dikatakan menjadi punca sebenar seseorang itu merasa perasaan sunyi.

Rasa sunyi juga dikatakan mampu berlaku pada mana-mana individu, tatkala dia berada dalam kumpulan manusia ataupun sudah pun berkahwin dan bahagia dengan perkahwinannya.

Penemuan terbaru ini selari dengan model 'evolusi kesunyian' yang dikeluarkan oleh Dr. Stephanie Cacipppo, pakar dalam psikologi Universiti Chicago. Dalam kajian yang dijalankan Dr. Cacippo, beliau mendapati rasa sunyi sebenarnya memainkan peranan yang besar pada seseorang sehingga mampu mempengaruhi tahap fizikal individu, keupayaan untuk tidur dan juga faktor kematian mengejut lebih awal.

Model yang diperkenalkan Dr. Cacippo mendapati walaupun rasa sunyi seseorang akan menyebabkan dia mahu berusaha mendekatkan diri dengan orang lain, secara nalurinya individu tersebut akan bertindak menjauhkan diri mereka tanpa sedar.

Atas sebab itulah, dua kajian berkenaan kesunyian ini dirasakan amat penting dalam mendidik lebih ramai individu berkenaan isu ini. Ketika ini penyelidik sedang dalam peringkat memperkenalkan hasil kajian mereka kepada National Institutes of Health, bagi mempercepatkan pengenalan program yang dapat mengenalpasti individu yang mengalami masalah kesunyian lebih awal.

Jadi, mulai hari ini perhatikan pasangan anda. Lihat jarak yang letakkan di antara dia dengan anda. Sekiranya wujud jarak yang besar yang tidak disengajakan wujud setiap kali, besar kemungkinan pasangan anda sebenarnya seorang yang sentiasa merasa sunyi, walaupun anda ada di sebelah dia.


10 Lokasi "Rare" di Seluruh Dunia yang Menyimpan Sebahagian Tembok Berlin

Antara tahun 1961 hingga 1989, sebuah kubu kuat Jerman Timur teguh berdiri sepanjang 156.4km mengelilingi Jerman Barat. Hari ini, hanya sedikit saja bahagian Tembok Berlin yang masih wujud di ibu kota Jerman. Tembok pemisah antara dua wilayah Jerman itu telah dirobohkan, musnah ditelan zaman ataupun berjaya dilelongkan.

Kini, bahagian tembok yang masih utuh berdiri hanyalah di Galeri East Side di Mühlenstrasse iaitu sepanjang kira-kira 1.3 kilometer dan boleh habis dilihat dengan berjalan kaki dalam masa 20 minit sahaja.

Selepas penyatuan kedua-dua bahagian Timur dan Barat itu, sebanyak 65 kren, 175 trak dan 13 jentolak digunakan untuk membuang pemisah ini di bahagian tengah bandar raya pada penghujung tahun 1990 dan diteruskan ke bahagian luar ibu kota pada tahun 1992.

Lebih 40,000 bahagian dihancurkan untuk digunakan sebagai bahan membina jalan, namun ada juga bahagian yang masih kekal dalam rupa bentuk asal. Bahagian-bahagian ini sering dilelong sebagai objek kesenian, dibeli atau didermakan kepada muzium dan pelbagai institusi di seluruh dunia seperti Muzium Perang Diraja di London dan juga Perpustakaan Presiden Ronald Reagan di California.

Walau bagaimanapun, terdapat juga beberapa bahagian Tembok Berlin yang dijumpai di lokasi yang tidak disangka-sangka. Ada yang terletak begitu jauh dari Jerman. Kami kongsikan antara 10 bahagian Tembok Berlin yang dapat dikenal pasti di serata dunia:

Kebanyakan pekerja pejabat yang kerap lalu-lalang di sini mungkin terlepas pandang lima segmen Tembok Berlin yang berdiri di Paley Park berhampiran 520 Madison Avenue di Manhattan. Bersaiz 3.6 meter tinggi dan 6 meter panjang, tembok ini dibeli daripada kerajaan Jerman pada tahun 1990 oleh pemilik taman, Tishman Speyer Properties. Untuk pengetahuan anda, Tishman Speyer juga merupakan pembangun Sony Center iaitu sebuah kompleks komersial besar di Potsdamer Platz yang merupakan bekas kawasan persempadanan di Berlin.

Sebahagian Tembok Berlin dipasang di Vatican City pada bulan Ogos 1994. Ia terletak di dalam sebuah taman bunga di mana paderi telah bermeditasi dan berehat sejak kurun ke-13 lagi. Tembok itu kini dihias dengan lukisan Gereja St. Michael.

Menurut ITN Source, bekas pengarah sukan lumba kereta Ferrari dan pengurus pasukan Formula 1 iaitu Marco Piccinini yang telah membida dan memenangi lelongan tembok tersebut di Monte Carlo pada tahun 1990 dan memberikannya sebagai hadiah kepada Vatican City pada tahun 1994.

Di stesen pengangkutan awam Western laluan Coklat yang terletak di kawasan kejiranan Lincoln Square yang bertradisikan Jerman, terletaknya segmen Tembok Berlin bersaiz 1.2 meter. Ia didirikan di stesen ini pada 19 Januari 2008.

Menurut CTA, segmen tembok itu telah diberikan kepada bandar Chicago oleh Dewan Senat dan Kota Berlin untuk dipamerkan sebagai peninggalan peringatan bagi penduduk Chicago dan orang awam.

Sejak tahun 2005, tiga bahagian saki-baki Tembok Berlin telah didirikan di pinggir bandar Seoul berdekatan Sungai Cheonggyecheon. Ia adalah sebahagian daripada Dataran Berlin iaitu sebuah plaza terbuka yang dibina pada tahun 2005 dan dibiayai oleh Kota Berlin dengan harapan ia akan menjadi sebuah lokasi di mana penduduk Seoul akan berdoa atau mempertimbangkan penyatuan Semenanjung Korea.

Menurut Korea Times, lebar dinding di sini adalah berukuran 3 meter dengan lukisan grafiti memenuhi satu bahagian manakala sebelah lagi dibiarkan kosong. Kawasan tembok ini dihiasi dengan lampu gas tradisional ala Jerman dan juga tugu beruang biru yang merupakan simbol kebanggaan bandar Berlin.

Dua segmen Tembok Berlin menjadi perhiasan utama bagi Hotel Hilton Anatole yang terletak di Dallas. Hotel yang mempunyai 1,606 bilik ini menempatkan lebih seribu koleksi kesenian di kesemua 27 tingkat hotel. Tembok bersaiz 1.2 meter yang terdapat di sini dilukis oleh artis Jerman terkenal bernama Jurgen Grosse pada tahun 1990. Ia dihadiahkan oleh salah seorang rakan kongsi dan pada mulanya ditempatkan di taman bunga. Pada tahun 2011, tembok 'seni' ini dipindah masuk ke kawasan Koridor Triniti di hotel tersebut.

Kawasan berkeluasan 233,000 meter persegi yang dinamakan Parque Europa di pinggir Madrid mempamerkan 17 replika mercu tanda dari seluruh Eropah dalam skala yang lebih kecil termasuklah sedikit bahagian asal Tembok Berlin. Serpihan Tembok Berlin ini diberikan oleh majlis perbandaran Torrejón de Ardoz iaitu wilayah di mana Parque Europa berada.

Sebahagian besar bahagian bawah tembok telah rosak dan mendedahkan bahagian rod-rod keluli di dalamnya. Di belakang segmen tembok ini pula terdapat model kecil Pintu Masuk Brandenburg yang menjadi simbol bandar Berlin selama beratus tahun lamanya sebelum dihalang oleh kewujudan Tembok Berlin.

Segmen paling panjang daripada serpihan Tembok Berlin yang berada di Amerika Syarikat terletak berhadapan dengan Bangunan Variety di Wilshire Boulevard di Los Angeles. Struktur seberat 25 tan ini bersaiz 11.6 meter dan mempunyai 10 segmen.

Mural yang terdapat pada empat segmen di sini adalah hasil kerja asal dari era Tembok Berlin termasuklah lukisan beruang hijau oleh seorang seniman jalanan bernama Bimer. Karya lain yang agak baru dihasilkan oleh artis seperti RETNA dari Los Angeles dan Herakut dari Jerman.

Pada tahun 2009, segmen tembok ini didirikan oleh The Wende Museum, iaitu sebuah institut penyelidikan dan pendidikan yang memelihara artifak dan sejarah dari Perang Dingin dengan bantuan kerajaan Jerman serta majlis bandar raya Los Angeles dalam usaha menyempurnakan projek yang dinamakan "Projek Tembok".

Muzium terbabit telah membiayai projek itu untuk memperingati ulang tahun ke-20 kejatuhan Tembok Berlin dan menyambung legasinya sebagai sebuah kanvas seni konkrit dan ungkapan politik. Segmen tembok terpanjang ini dijumpai di bekas kawasan tembok berhampiran Kreuzberg di Berlin.

Perkampungan Schengen yang terletak di tenggara Luxembourg mempunyai tidak sampai 2,000 penduduk namun serpihan Tembok Berlin telah didirikan di sini untuk mengabadikannya sebagai satu cebisan dalam sejarah Eropah.

Perjanjian Schengen (yang kini mempunyai 26 negara anggota) ditandatangani di sini pada tahun 1985 untuk memberikan kebenaran kepada rakyat dari negara anggota untuk membuat perjalanan tanpa halangan di sempadan. Untuk memperingati ulang tahun ke-25 perjanjian itu, tembok ini dipindahkan ke sini bersama-sama hari pelancaran Muzium Eropah. Ia juga didirikan sebagai satu simbol sempadan yang sudah tidak lagi wujud.

Sebahagian blok Tembok Berlin boleh dijumpai di ruang lobi Kumpulan Perfil iaitu sebuah syarikat berita Argentina yang berpangkalan di Buenos Aires. Pada tahun 1991, syarikat ini telah membeli dan memindahkan sebanyak 20 segmen tembok dari Jerman. Laman web syarikat menjelaskan yang pembelian itu dibuat untuk menandakan kepentingannya sebagai simbol kebebasan, sama seperti nilai syarikat berita itu sendiri yang mempraktikkan hak kebebasan.

Dalam senarai ini, mungkin lokasi ini agak aneh untuk menempatkan serpihan bersejarah seperti Tembok Berlin. Namun, Kasino Main Street Station di Las Vegas telah menyimpan segmen-segmen tembok ini selama 20 tahun di dalam tandas lelaki.

Tiga tempat kencing lelaki dipasang pada papak konrit tembok yang mempunyai lukisan grafiti. Setiap satunya berukuran sekitar 3 meter lebar dengan ketinggian 1.8 meter. Dinding ini kemudian dilindungi pula oleh lapisan kaca.

Tiada siapa yang tahu bagaimana tembok ini boleh tiba dan dipasang di lokasi yang agak meragukan ini. Menurut Boyd Gaming Corporation yang memiliki Main Street Station, tembok itu sudahpun berada dalam tandas semasa syarikat ini membeli bangunan tersebut pada tahun 1990 daripada sebuah kasino lain yang telah diisytiharkan muflis sebelum dibuka.

Tembok Berlin ini merupakan salah satu tarikan popular di Main Street Station sehinggakan pihak pengurusan terpaksa mengubah suai ruang tandas itu beberapa tahun lalu untuk menampung bilangan pengunjung tandas yang luar biasa. Pengunjung wanita yang berminat untuk melihat tembok ini boleh memohon untuk ditemani oleh pengawal keselamatan dan boleh masuk ke tandas tersebut semasa tiada orang lelaki lain yang sedang 'sibuk dengan urusan mereka'.


5 Filem Hindi Terbaik Gandingan Shah Rukh Khan dan Kajol

Nama Shah Rukh Khan sebagai salah seorang pelakon paling besar di Bollywood tidak boleh dinafikan lagi. Gandingan beliau bersama pelakon wanita Kajol Mukherjee atau Kajol Devgan seringkali disebut sebagai antara gandingan termantap dalam sejarah industri filem Bollywood setanding dengan gandingan-gandingan lain yang ada sebelum mereka.

Mempunyai hubungan yang 'hidup' dalam filem, gandingan mereka diakui sangat berjaya membawa penonton masuk menghayati watak dalam jalan cerita yang dipaparkan, dengan beberapa buah filem yang menggabungkan SRK dan Kajol sehingga kini diminati serta diikuti adegannya.

Terdapat tujuh filem yang menggabungkan kedua-dua pelakon gergasi di Bollywood setakat ini, dengan lima daripadanya dianggap sebagai filem terbaik mereka berdua, bukan saja disebabkan kualiti lakonan yang ditayangkan malahan kerana impak besarnya pada industri filem Bollywood dan juga peminat filem seluruh dunia.

Kurang popular berbanding filem-filem lain dalam senarai ini, Baazigar dianggap sebagai filem pertama yang mempopularkan Shah Rukh Khan dalam industri filem Bollywood serta memperkenalkan orang ramai kepada Kajol. Lakonan SRK dalam filem ini memberikan beliau kemenangan pertama kategori pelakon terbaik anugerah Filmfare yang berprestij di India.

Merupakan sebuah imaginasi semula filem Hollywood berjudul 'A Kiss Before Dying,' watak utama yang dipegang Shah Rukh Khan dalam filem ini disifatkan agak ganas, berikutan tema dendam menjadi penggerak kepada filem ini. Pada awalnya watak utama itu ditawarkan kepada beberapa nama-nama besar lain di Bollywood, namun mereka menolaknya selepas membaca sendiri skrip.

Shah Rukh Khan mengambil keputusan menerima tawaran filem ini, membantu meletakkan dirinya sebagai antara nama besar di Bollywood seterusnya menjadi titik permulaan kepada kerjasama ikonik di antara dirinya dengan Kajol.

Filem terbitan 2010 ini merupakan sebuah filem drama yang sangat diterima baik bukan saja di India, malahan juga diseluruh dunia. Pernah memegang rekod kutipan paling tinggi bagi filem Hindustan pada peringkat antarabangsa, filem ini mengisahkan tentang kehidupan sebuah keluarga Muslim di Mumbai, India. Salah seorang anak dalam keluarga itu, Rizwan Khan mempunyai masalah sindrom Asperger yang menyebabkan dia mengalami masalah pembentukan mental dan sosial, namun dianugerahkan kebolehan dalam membaiki sesuatu.

Selepas dewasa dan kematian ibunya, keluarga itu berpindah ke San Fransisco bagi meneruskan hidup. Bagaimanapun, insiden pengeboman World Trade Centre pada 11 September 2001 menukar hidup mereka semua berikutan sentimen anti Islam dan Muslim, semakin berleluasa. Rizwan yang sudah dewasa namun tidak mampu mengerti mengapa dengan tiba-tiba banyak pihak mula membenci dia, menyimpan impian mahu memahami kenapa agama dan komunitinya menjadi sasaran masyarakat Amerika Syarikat.

Filem kekeluargaan yang menggabungkan nama-nama besar dalam industri filem Bollywood, Kabhie Kushie Kabhie Gham atau K3G merupakan filem yang sarat dengan drama. Membawa tema perbezaan kasta masyarakat India yang menjadi punca sebuah keluarga bahagia berpecah belah, interaksi di antara Shah Rukh Khan dan pelakon legenda Amitabh Bachan memang sentiasa terasa ketegangannya ekoran watak SRK bernama Rahul, yang sanggup memilih cinta berbanding keluarganya sendiri.

Walaupun mendapat reaksi yang berbeza daripada pengkritik dan peminat, dengan kritikan terhadap durasi serta kelemahan dalam jalan cerita, banyak pihak mengakui kekuatan filem ini terletak dalam kualiti lakonannya. Kesemua watak utama yang ramai diberikan keseimbangan yang baik, melayakkan filem ini mendapat pencalonan terbesar dari segi lakonan pelakon lelaki dan wanita, dalam sejarah filem Bollywood.

Salah satu filem yang dikatakan wajib ditonton bagi mereka yang baru berjinak-jinak dengan filem Hindustan, Dilwale Dulhania Le Jayenge atau DDLJ yang membawa maksud 'lelaki Yang baik hati akan diterima pengantin perempuan' adalah sebuah filem komedi romantik mengisahkan tentang Simran dan Raj yang bertemu, namun Simran sudahpun dirancang untuk dikahwinkan dengan orang lain.

Diletakkan sebagai antara filem wajib tonton dalam senarai '1001 Movies You Must See Before You Die' dan tersenarai dalam British Film Institute sebagai antara filem India terbaik pernah dikeluarkan. Satu perkata yang menakjubkan, filem ini baru saja ditamatkan tayangannya secara rasmi di pawagam legenda Mumbai, Maratha Mandir pada 19 Februari 2015 - selepas lebih 1009 minggu filem itu dikeluarkan.

Sebuah lagi filem komedi romantik, gandingan SRK dan Kajol sangat menyerlah dalam filem ini. Memegang watak-watak berbeza mengikut zaman penceritaan, filem ini menjadi fenomena di seluruh dunia bukan saja disebabkan tema yang dibawa malahan runut bunyinya yang menjadi kegilaan ramai.

Dianggap sebagai salah satu filem terbaik pada tahun tersebut, filem ini membawa kepada kemenangan SRK dan Kajol dalam kategori pelakon terbaik. Adegan-adegan dalam filem ini kerap ditiru sehingga kini dan setiap kali tayangan filem ini di kaca televisyen, kebiasaannya akan mendapat sambutan menggalakkan.

Ada sesuatu yang mengujakan membiarkan diri kita masuk ke dalam dunia Rahul dan Anjali yang menjadi tunjang kisah filem ini, namun pastikan anda sediakan sapu tangan untuk mengelap air mata.


Berusia Lebih 100 Tahun, Lelaki Ini Masih Bekerja Sebagai Doktor Perubatan

Dr. A. William Frankland kelihatan segak mengenakan tali leher kegemarannya sambil duduk di kerusi tangan di pejabatnya.

Beliau yang lahir bersama pasangan kembar pada tahun 1912 memulakan pengajian di sekolah perubatan pada tahun 1930-an. Kemudian beliau dikerah menyertai tentera untuk berkhidmat di Singapura ketika Perang Dunia Kedua yang akhirnya menyebabkan beliau dipenjarakan sebagai tahanan perang selama lebih tiga tahun.

Setelah perang berakhir, beliau selamat kembali ke England dan banyak belajar daripada Alexander Fleming, iaitu "Bapa Penisilin." Akhirnya beliau berjaya menjadi seorang pakar alergi dan membangunkan sistem kiraan debunga untuk membantu pesakit memahami apakah punca yang menyebabkan reaksi alahan mereka.

Atas sebab itu, Klinik Alergi di Hospital St. Mary di London diberikan nama bersempena Dr. Frankland. Namun, semua kronologi kehidupan itu semuanya berlaku sebelum tahun 50-an. Beliau telah menghabiskan separuh abad berikutnya meneruskan kerjayanya sebagai seorang pakar alergi.

Kini, jika sesiapa menyebut usianya 106 tahun, pasti Dr. Frankland akan mengingatkan usia sebenarnya iaitu 106 1/2 tahun. Walaupun telah berusia lebih daripada satu abad, ketajaman memori beliau adalah tidak seperti warga emas seusianya yang lain. Bahkan, ingatan beliau mungkin lebih hebat daripada orang dewasa yang lebih muda. Atas kurniaan itulah beliau masih mampu memberikan konsultasi kepada pesakit dan menulis artikel untuk diterbitkan dalam jurnal perubatan.

Setiap memori dalam kehidupan Dr. Frankland kekal jelas dalam ingatannya. Malah, beliau masih ingat kejadian ketika sambutan hari lahir ketiganya di mana beliau makan kek dengan terlalu banyak sehingga sakit perut.

Ramai orang bertanya Dr. Frankland bagaimana beliau boleh hidup sehingga berusia lebih 100 tahun. Namun, menurut beliau, sebenarnya sudah banyak kali kematian begitu hampir dengan dirinya tetapi dengan takdir Tuhan, beliau dikurniakan usia yang panjang sehingga kini.

Ketika dilahirkan, Dr. Frankland dilahirkan pramatang. Beliau dan kembarnya lahir enam minggu lebih awal dan hanya mempunyai berat 1.39kg sahaja. Akan tetapi, kedua-duanya berjaya hidup lama. Walau bagaimanapun, pasangan kembarnya meninggal dunia pada tahun 1995 ketika berusia 83 tahun. Sebagai bayi pramatang, itulah kali pertama Dr. Frankland terselamat daripada risiko kematian.

Kali kedua beliau 'diselamatkan' adalah ketika sedang bertugas di Singapura semasa Perang Dunia Kedua. Beliau dan seorang rakan sekerja yang juga seorang doktor membuat keputusan untuk melambung syiling bagi menentukan tugasan mereka selanjutnya. Dr. Frankland memilih kepala dan menang pusingan lambungan tersebut. Rakannya pun dihantar bertugas ke Hospital Alexandra sebelum diserang dan dibunuh dengan kejam oleh tentera Jepun pada tahun 1942. Beliau terselamat daripada serangan namun dipenjarakan sebagai tahanan perang di lokasi yang kini dikenali sebagai Pulau Sentosa.

Semasa beliau masih merupakan seorang penuntut sekitar 1930-an, beliau dan rakan sekelasnya berpeluang melawat Hospital Queen Charlotte untuk melihat pesakit wanita yang dijangkiti sepsis puerpera sejurus selepas melahirkan anak. Ia adalah sejenis jangkitan bakteria di dalam uterus dan tisu di kawasan sekeliling. Jangkitan ini mempunyai kadar kematian yang sangat tinggi.

Pesakit-pesakit ini dirawat menggunakan dadah sulfonamida iaitu prontosil rubrum yang merupakan dadah sulfonamida pertama kali yang digunakan di United Kingdom. Sebelum penisilin ditemui, dadah seperti ini sememangnya amat berkesan merawat pelbagai jangkitan namun bukan semua jangkitan mampu disembuhkan.

Semasa Dr. Frankland pulang ke United Kingdom selepas perang tamat, beliau membuat keputusan untuk menjadi perunding dermatologi. Walau bagaimanapun, beliau sedar yang beliau tidaklah begitu berminat dengan bidang tersebut. Lagipun ia bukanlah sebuah kerjaya sepenuh masa.

Kemudian, sekeping notis di jabatan alergi menyatakan yang pihak jabatan sedang memerlukan khidmat seorang doktor bagi dua syif pagi setiap minggu. Dr. Frankland menerima tawaran tersebut dan amat menyukainya. Selepas bekerja selama enam minggu, beliau bertanya sama ada beliau boleh bekerja sepenuh masa di situ. Nasib menyebelahi Dr. Frankland apabila ketua jabatan ketika itu, Dr. Freeman bersetuju dengan tawarannya. Dari situlah Dr. Frankland memulakan kerjayanya sebagai seorang pakar alergi.

Dr. Frankland pernah menjadi rakan sekerja Sir Alexander Fleming sebelum beliau meninggal dunia pada tahun 1955. Dalam dua tahun terakhir hayatnya, Dr. Frankland telah mengambil alih wad perubatan Fleming. Setiap pagi selama dua tahun beliau perlu berjumpa Fleming pada jam 10 untuk berbincang tentang pesakit namun mereka juga berbicara tentang pelbagai perkara lain. Menurut Frankland, Fleming berkelayakan untuk menjadi seorang pakar bedah namun beliau tidak meminati bidang perubatan klinikal kerana lebih taksub dengan mikroskop.

Fleming menyokong penyelidikan yang dijalankan Frankland sepanjang mereka bekerja bersama. Itulah antara saat-saat yang paling dibanggakan Frankland. Ketika itu, vaksin bakteria autologus yang dihasilkan daripada bakteria tekak manusia dikhabarkan dapat merawat beberapa jenis jangkitan lelah.

Pada mulanya, Frankland berpendapat ia hanyalah gembar-gembur semata-mata. Beliau berjumpa Fleming dan memberitahu yang beliau ingin melakukan uji kaji terkawal plasebo gelap ganda untuk menguji keberkesanannya. Fleming memberikan kebenaran walaupun kos terlibat adalah sangat mahal untuk menghasilkan vaksin autologus. Akhirnya Frankland mendapati suntikan plasebo memberikan keputusan yang sama dengan yang mahal.

Selepas kajian itu diterbitkan, Frankland sering menerima jemputan dari seluruh dunia untuk membentangkan hasil penyelidikannya. Apa yang lebih membanggakan, beliau hanyalah seorang doktor muda dan masih jauh untuk bergelar seorang perunding.

Pada tahun 1953, Dr. Frankland telah mempopularkan pengiraan debunga yang digunakan di seluruh dunia untuk membantu doktor dan pesakit memahami apa yang mencetuskan alahan. Ketika itu, beliau menjalankan pelbagai ujian ke atas dirinya sendiri sebelum berjaya membuat penemuan itu.

Frankland dengan sengaja menyebabkan dirinya mendapat anafilaksis akut daripada gigitan serangga. Pada hari ini, penyelidik tidak dibenarkan melakukan perkara sedemikian. Namun bagi Frankland, beliau berazam untuk mengenal pasti bagaimana tubuhnya bertindak balas terhadap gigitan nyamuk, kutu atau apa sahaja serangga yang menggigitnya.

Sempena ulang tahun ke-70 Perkhidmatan Kesihatan Kebangsaan UK (NHS), Frankland berbangga untuk berkongsi kisah suka dan dukanya sepanjang berkhidmat di bawah pengurusan itu. Setiap kali beliau menemui maklumat terbaru mengenai alahan, beliau akan terus memaklumkan kepada pihak NHS. Begitu juga doktor dan pakar di hospital yang tidak henti-henti menelefon Frankland untuk meminta nasihat dan tunjuk ajar.

Menurut Frankland, pada usia sebegini, ada beberapa perkara yang manusia tidak akan mampu lakukan. Sebagai contoh, beliau sudah terlalu tua untuk berlari dan bersenam untuk menjaga kesihatan. Walau bagaimanapun, beliau tetap memastikan mindanya sentiasa aktif sepanjang masa.

Pada masa lapangnya, beliau banyak menghabiskan masa dengan membaca jurnal perubatan dan saintifik serta mengikuti perkembangan terkini bidang kepakarannya. Semasa usianya antara 100 hingga 105 tahun, Frankland berjaya menerbitkan empat artikel yang mana dua daripadanya adalah artikel yang dihasilkan secara individu. Kini, beliau sedang menghabiskan penulisannya tentang kisah bagaimana penisilin ditemui berdasarkan pengalaman dan masa beliau bersama Alexander Fleming.

Apa yang penting menurutnya, seseorang harus mempunyai kehidupan yang wajar dari segala aspek agar boleh hidup lebih lama dan kekal sihat. Jangan sesekali merokok, jangan makan secara berlebihan dan sentiasa mengamalkan senaman ringan serta berikan sepenuh tenaga dalam apa sahaja yang anda lakukan tidak kiralah secara sosial, psikologi mahupun emosi.


Kisah Tragis Permaisuri Terakhir Russia - Alexandra Feodorovna

Alexandra Feodorovna dilahirkan sebagai Puteri Victoria Alix Helena Louise Beatrice di Darmstadt, Jerman pada tahun 1872. Hubungan dirajanya sebagai cucu perempuan Ratu Victoria England telah memberi pengaruh besar kepadanya di Eropah. Dia memiliki segala kemewahan dalam hidupnya.

Malangnya, kehidupannya akan terikat dengan masa depan kerajaan Russia. Sebagai orang luar yang berada di takhta milik suaminya iaitu Tsar Nicholas II, ia menjurus kepada kematiannya dan revolusi di seluruh negara.

Semasa kecil puteri itu memiliki pelbagai kemewahan harta namun tidaklah begitu stabil. Semasa masih belajar, anak keenam Grand Duke Louis IV dan Puteri Alice dari United Kingdom itu kehilangan ibu seawal usia enam tahun.

Selepas itu dia membesar bersama sepupunya di England. Di samping itu, dia juga disyaki telah menghidap penyakit hemofilia, iaitu sejenis penyakit keturunan yang berkaitan dengan darah.

Pada usia hanya 12 tahun, Puteri Alix telah bertemu dengan Grand Duke Nicholas Romanov, iaitu pewaris kepada takhta diraja Russia. Mereka mula berkawan dan semakin lama berkenalan, mereka kelihatan intim seperti Romeo dan Juliet.

Namun begitu, keluarga Puteri Alix pernah menghina Russia sementara bapa Nicholas pula iaitu Tsar Alexander III dengan terang-terangan menyatakan permusuhannya terhadap Jerman. Walaupun begitu, Puteri Alix dan Grand Duke Nicholas tetap jatuh cinta sesama mereka.

Pada 26 November 1894, mereka berdua berkahwin. Perkahwinan mereka diadakan di Gereja Ortodoks Russia dan Puteri Alix telah menukar nama baru kepada Alexandra Feodorovna dan meninggalkan kehidupan lamanya.

Namun, perkahwinan itu diselubungi perasaan sedih kerana bapa Nicholas yang merupakan raja Russia baru sahaja mati akibat kegagalan buah pinggang pada usia 49 tahun. Permaisuri baru itu berkata perkahwinannya itu diarasakan seperti majlis memperingati orang mati.

Walaupun mereka berdua mencintai antara satu sama lain tetapi mereka masih lagi muda dan Nicholas telah kehilangan pembimbing iaitu bapanya, Alexander III. Tsar Nicholas II hanya berusia 26 tahun ketika menaiki takhta. Oleh itu, beliau tidak bersedia untuk menggalas tanggungjawab bagi negara terbesar di Eropah itu yang pada masa sama dipenuhi dengan masalah.

Permaisuri Alexandra pula berusia 22 tahun ketika itu dan dia tidak tahu bagaimana untuk menjalankan urusan negara. Sewaktu suaminya menjadi pengganti, para petani di Russia dalam keadaan sangat miskin dan separuh daripada 150 juta rakyatnya pula dianggap sebagai etnik minoriti. Ini menyukarkan lagi urusan pasangan diraja itu.

Walaupun berkahwin pada tahun 1894 tetapi majlis pertabalan pasangan itu sebagai pemimpin tidak diadakan sehinggalah pada tahun 1896. Hari pertabalan itu bermula dengan cukup ceria. Permaisuri dilihat memakai pakaian mewah dengan dipenuhi berlian dan mutiara.

Pesta jamuan pertabalan diraja itu telah diadakan di Padang Khodynka yang terletak kira-kira 8km di luar Moscow. Sebaik sahaja para hadirin mula duduk untuk menikmati makan malam, padang itu telah runtuh akibat terlalu banyak terowong dan longkang bawah tanah yang digali untuk tujuan latihan ketenteraan. Seramai 1,300 orang telah mati.

Namun, pada keesokan malam selepas tragedi sedih itu, pasangan diraja itu tidak pergi melawat hospital di mana mangsa-mangsa yang terselamat ditempatkan sebaliknya menghadiri satu keraian yang diadakan di kedutaan Perancis.

Setelah hampir seminggu selepas kejadian itu barulah Tsar Nicholas II telah mengadakan tinjauan ketenteraan besar-besaran di padang yang telah meragut nyawa ramai rakyatnya. Hal ini menambahkan lagi perasaan benci rakyat terhadap keluarga diraja itu.

Permaisuri Alexandra Feororovna sememangnya tidak begitu popular di kalangan jemaah menteri dan penasihat Tsar Nicholas II. Ini kerana dia tidak pandai bersosial dan bergaul sesama golongan bangsawan yang lain bagi mengukuhkan sokongan terhadapnya.

Pada tahun 1904, setelah melahirkan 4 orang puteri kepada Tsar Nicholas II, permaisuri akhirnya melahirkan anak lelaki yang akan menjadi pewaris takhta iaitu Putera Alexei. Malangnya, putera itu mewasiri penyakit hemofilia daripada ibunya dan menjadi seorang kanak-kanak yang sakit.

Kemudian muncul pula Rasputin, seorang pendeta terkenal yang dianggap mistik dan mempunyai kuasa menyembuh. Dia kononnya telah berjaya menyembuhkan Putera Alexei ketika berusia 4 tahun.

Selepas itu Rasputin mendapat kepercayaan dan menjadi penasihat kepada permaisuri walaupun sebahagian besar rakyat dan golongan bangsawan yang tidak bersetuju dengan cara mistik Rasputin yang agak fanatik. Tidak lama selepas itu, Russia menghadapi satu lagi masalah baru.

Pada tahun 1914, Russia telah berperang dengan Jerman dalam Perang Dunia Pertama. Nekad untuk melihat kemenangan Russia di medan perperangan, Tsar Nicholas II telah turun dan memerintah pasukan tenteranya sendiri pada bulan Ogos 1915 walaupun para penasihatnya melarang dari berbuat demikian. Disebabkan itu Permaisuri Alexandra telah ditugaskan untuk mengambil alih urusan mentadbir negara.

Daripada bekerjasama dengan menteri serta penasihat suaminya, permaisuri telah memecat kebanyakan daripada mereka. Setelah itu dia mengantikan tempat mereka dengan orang yang telah disyorkan oleh Rasputin.

Namun begitu, kebanyakan menteri lantikan permaisuri itu adalah orang yang tidak cekap dan juga tidak jujur. Ramai ahli kerabat diraja Romanov merasakan permaisuri adalah ejen Jerman yang ingin memusnahkan institusi diraja mereka. Lagipun dia sememangnya dilahirkan di Jerman.

Kesabaran kerabat diraja yang lain sudah sampai pada kemuncaknya apabila pada Disember 1916, mereka telah membunuh Rasputin. Ini telah meletakkan Permaisuri Alexandra dalam pergolakan dan mendorong beliau untuk terus membuat perubahan pada dasar negara.

Tiga bulan kemudian pada Febuari 1917, kekurangan makanan dan kebuluran telah melanda beberapa bandar di Russia. Sumber cukai negara telah banyak dihabiskan untuk perang. Rakyat pula mula melakukan rusuhan dan tunjuk perasaan di seluruh negara. Pada ketika inilah munculnya Vladimir Lenin sebagai pemimpin revolusi anti-Tsar. Parti yang dipimpinnya dikenali sebagai Bolshevik.

Maka Nicholas II terpaksa melepaskan takhtanya dan melarikan diri bersama keluarganya. Pada musim bunga tahun 1917, penyokong Lenin melihat mereka mempunyai peluang untuk menguasai negara. Keluarga diraja pula sentiasa dalam bahaya. Ini kerana jika mereka dijumpai oleh ahli revolusi, mereka pasti akan dibunuh.

Akhirnya Nicholas II, Alexandra bersama lima anak mereka telah ditangkap dan ditahan di Yekaterinburg, sebuah bandar di Siberia yang dikuasai oleh ahli Bolshelvik. Keluarga diraja itu dikenakan tahanan rumah pada April 1918 dan sentiasa berada dalam ketakutan.

Pada malam 16 Julai 1918, ahli Bolshevik telah membawa seluruh keluarga itu turun ke bahagian bawah tanah Rumah Ipatiev yang mereka diami dan diarahkan untuk berbaris seakan mahu bergambar. Setiap ahli keluarga diraja Romanov iaitu Nicholas, Alexandra dan kesemua anak mereka telah ditembak mati.

Dinding tempat keluarga Tsar ditembak mati dipecahkan bagi mencari serpihan peluru

Walaupun selepas 100 tahun Revolusi Russia telah berlalu, kisah bagaimana hari-hari terakhir Alexandra Feodorovna dan keluarganya masih lagi menghantui rakyat Russia. Spekulasi bagaimana mereka melaluinya masih lagi menjadi buah mulut.

Mereka dibunuh pada tahun 1918 namun mayat mereka hanyalah ditemui pada tahun 1979, satu masa yang panjang dan dipenuhi dengan pelbagai teori dan mitos muncul. Salah satunya ialah bagaimana salah seorang anak perempuan mereka iaitu Anastasia yang dikatakan telah terselamat telah menjadi harapan dan legenda bagi penduduk yang pada ketika itu dilanda perperangan dan kebuluran.

Namun, bagaimana mereka menemui ajal sangat menyedihkan. Penggalian pada tahun 1979 itu mendapati mereka bukan sahaja ditembak, malah ditikam dengan pisau, disimbah dengan asid selepas mati dan juga ditaman bersama-sama di dalam satu lubang yang tidak bertanda. Namun, mayat Putera Alexei dan salah seorang kakaknya Maria tidak ditemui.

Pada tahun 2015, pihak berkuasa Gereja Ortodok Russia telah menggali semula kubur Nicholas II dan Permaisuri Alexandra untuk diambil sampel DNA mereka untuk lebih mengetahui secara terperinci bagaimana mereka mati.

Para saintis telah menggunakan DNA itu untuk mengesahkan dua identiti mayat yang dikebumikan berasingan di Yekaterinburg. Dua mayat itu dipercayai sebagai Putera Alexei dan kakanya Maria. Selepas mengesahkan ianya benar, tinggalan tulang mereka telah dibawa ke Gereja Ortodok Russia untuk dikebumikan bersama ahli keluarga mereka yang lain.

Akan tetapi persoalan terbesar masih lagi tidak terjawab. Apakah yang akan berlaku kepada keluarga diraja itu sekiranya Alexandra memerintah Russia dengan lebih baik? Atau sekiranya Rasputin tidak diangkat menjadi penasihat? Mungkin Revolusi Russia tidak akan terjadi dan mungkin sejarah pada abad ke-20 juga tidak akan berubah secara mendadak.


Mengapa Wujud Orang Yang Mempertahankan Berita Palsu Dan Tahyul?

Ayat seperti 'kita hanya menggunakan 10% daripada otak kita, jika anda telan gula-gula getah - gula itu akan lekat dalam tubuh anda selama beberapa tahun' atau yang paling klasik setakat ini  'bumi ini sebenarnya rata' merupakan kepercayaan-kepercayaan yang dilihat seperti mempunyai asas yang kukuh.

Namun kita semua tahu, kesemua hujah di atas telah dibuktikan tidak ada kebenarannya dari segi saintifik. Sama seperti sebuah artikel kami berkenaan kod warna pada ubat gigi yang dikatakan penanda kepada bahan ubat gigi tersebut. Sudah terbukti ramai sekali orang yang dengan mudah terpercaya dengan kenyataan-kenyataan sedemikian rupa, apatah lagi dalam zaman informasi ketika ini, di mana kita mudah percaya apa saja yang dikongsikan individu yang kita kenal.

Bukan kita sahaja yang tertipu. Golongan bijak pandai seperti doktor pun ada kalanya menjadi tukang hebah kepada kepercayaan-kepercayaan tidak ada asas, sehingga menakutkan pesakit. Kena fenomena 'mudah percaya' ini berlaku pada setiap lapisan masyarakat?

Tidak ada jawapan yang tepat dapat disimpulkan dalam menjawab persoalan di atas. Ini kerana sindrom ini mampu berlaku pada sesiapa saja, tak kiralah secerdik mana dia sekalipun.

Salah satu pendapat paling popular kenapa kita mudah percaya sesuatu tanpa asas, adalah disebabkan keadaan mental kita yang lebih gemar untuk mengambil jalan mudah dalam memahami sesuatu.

Oleh kerana berlaku terlalu banyak perkara yang tak mungkin dapat kita ikuti, kerana masa yang terhad - kita akan mengambil jalan pintas dalam usaha untuk menjelaskan kepada minda kita sendiri tentang sesuatu perkara yang kita tak berupaya untuk menyelidiknya sendiri.

Ini mengakibatkan minda kita dengan pantas dan tanpa sedar akan membuat kesimpulan apakah perkara yang patut kita percayai, walaupun kita tak tahu latar belakang apa yang kita percayai. Kesimpulan pantas inilah menjadi penyebab utama kenapa ramai antara kita mudah percaya sesuatu.

Bagaimanapun, persoalannya - kenapa kita melakukan perkara sedemikian secara automatik? Ada beberapa sebab kenapa minda kita nak cepat benar 'menyelesaikan sesuatu persoalan,' antaranya;

Sekiranya ditanyakan satu soalan - "manakah pekerjaan yang lebih bahaya; nelayan atau pegawai polis?" apa jawapan anda? Majoriti individu akan menjawab pegawai polis. Ini disebabkan kita sudahpun mengetahui risiko pekerjaan pegawai polis yang mungkin datang daripada pembacaan kita terdahulu atau pengalaman-pengalaman yang telah kita kumpul. Bagaimanapun, realitinya pekerjaan nelayan membawa 10 kali lebih risiko kematian berbanding pegawai polis.

Itulah yang dinamakan kebolehan heuristik seseorang. Ramai akan menjawab pegawai polis disebabkan kita senantiasa didedahkan dengan berita kematian pegawai keselamatan, menyebabkan minda kita menyimpan maklumat itu - sehingga mempengaruhi kita untuk percaya 'memang benar kerja pegawai polis lebih berisiko daripada nelayan.'

Ini menyebabkan kita tidak mampu melakukan pertimbangan sewajarnya, sehingga kita tersalah sangka dalam sesuatu perkara. Inilah juga salah satu cara propaganda politik disebarkan. Apabila sesuatu perkara itu kerap diulang-ulang siar, semakin orang akan percaya apa yang disiarkan itu benar - walaupun realitinya mungkin berbeza.

Dalam sesetengah perkara, memang boleh kita bergantung kepada naluri kita, tetapi ada masanya lebih baik kita sabar dan dapatkan maklumat selanjutnya  terlebih dahulu, sebelum kita melulu membuat sangkaan yang salah.

Setiap orang akan menyangka pilihan peribadi mereka dalam politik adalah berdasarkan logik dan kebenaran, tanpa mengambil kira emosi. Bagaimmanapun realiti yang sebenarnya berlaku adalah setiap kali pilihanraya, majoriti pengundi akan mengundi mengikut apa yang dirasakan oleh emosi mereka.

Fenomena ini yang digelarkan sebagai 'emotional reasoning' atau 'fikiran berlandas emosi' mampu menyebabkan mana-mana individu percaya perkara yang tidak ada asasnya.

Penyelidik yang mengkaji pesakit-pesakit kemurungan mendapati ramai pesakit yang murung, sebenarnya tertekan dengan apa yang mereka rasakan benar pada diri mereka - bukan pada perkara yang berasas. Ini menyebabkan ramai orang merasa tertekan tanpa mempunyai sebarang faktor yang menjadi tekanan.

Emosi kita mampu menipu minda kita sendiri, sehinggakan ramai percaya ada yang tidak kena pada mereka sedangkan mereka normal.

'Emotional reasoning' ini juga memberi kesan yang sangat besar pada kepercayaan seseorang, apatah lagi apabila melibatkan topik seperti seksualiti, agama, kewangan, jenayah dan teori konspirasi.

Sebagai contoh, apabila seseorang bukan Muslim mula terpengaruh dengan media barat berkenaan stigma terhadap Muslim dan Islam, ini akan menyebabkan mereka mula takut dengan orang Muslim di sekeliling mereka tanpa sebab. Ini disebabkan mereka mula dicengkam rasa bimbang kerana 'percaya' kebenaran propaganda memburukkan Muslim di seluruh dunia.

Bagi mengelakkan perkara ini berlaku - pastikan anda membuka minda anda pada setiap topik tanpa perlu membuat prejudis atau persepsi sejak mula walaupun anda mungkin ada rasa was-was.

Setiap orang berpegang teguh dengan kepercayaan yang telah mereka pegang dan malangnya, ada juga individu yang terus tetap berpegang dengan perkara yang tidak benar, walaupun sudah dibuktikan tidak benar. Ini kerana dalam diri setiap orang ada perasaan bias yang menyebabkan kita melakukan tindakan sedemikian rupa yang dilabelkan sebagai 'confirmation bias' atau bias kepercayaan.

Salah satu bukti berlakunya bias kepercayaan dalam diri kita, adalah apabila kita lebih gemar membaca perkara-perkara yang menyokong pandangan sedia ada kita - dalam membantu menguatkan lagi hujah kita.

Sebagai contoh, penyokong pasukan ABC sudah pasti tidak akan mempersoalkan keputusan penalti yang pasukannya dapat - walaupun dia tahu pemain yang diminatinya menipu dengan menjatuhkan badannya dengan sengaja. Penyokong parti XYZ pasti akan membaca portal media yang menyuarakan pandangan selari dengan parti XYZ. Sekiranya anda sudah percaya bumi ini rata - bawalah bukti video dan rakaman bumi ini bulat sekalipun, anda tetap akan mengatakan bumi ini rata.

Apa yang dilakukan ketika itu adalah setiap individu sebenarnya sedang melindungi kepercayaan mereka. Sekiranya kepercayaan yang kita pegang itu benar, baguslah. Bagaimana pula sekiranya kita sebenarnya sedang mempercayai perkara yang tidak benar?

Harus diakui ada kalanya golongan kaki troll di internet kerap kali menyuarakan hujah-hujah secara sarkastik dalam 'mempermainkan' kepercayaan kita - tetapi itu kes lainlah. Bagaimanapun, naluri manusia ini sebenarnya lebih gemar untuk mendapatkan kebenaran serta sentiasa menyimpan harapan agar orang lain turut sama berkongsi kebenaran dengan kita.

Perlumbaan percaya dan mempercayakan individu lain ini akan terus berterusan, walau apa pun usaha dilakukan untuk mengubahnya. Ini kerana kita adalah manusia yang tidak sempurna serta membawa pelbagai jenis kepercayaan.

"Kau percaya apa kau nak. Aku percaya apa aku nak," kata kita bila tiada kata persetujuan ditemui. Itu tidak mengapa. Sekiranya kita gagal menemui kata putus, apa yang penting adalah untuk tidak menukarkan semua percanggahan pendapat menjadi satu bentuk konfrontasi (seperti yang kerap berlaku sekarang di kalangan netizen).

Tarik diri anda daripada perdebatan itu. Tarik nafas panjang-panjang dan terimalah idea serta pendapat berbeza, berbanding dengan apa yang sudah kita percayai sekian lama. Terus-menerus cuba membetulkan orang yang secara faktanya sendiri sudah kelaut hujahnya - hanya akan membuatkan semua pihak semakin kuat berpegang pada pengetahuan heuristik mereka, emosi dan ilusi yang telah terbina.


Destinasi Pelancongan yang Esktrem "Made in China"

China sememangnya dikenali sebagai negara terbesar yang sentiasa ingin bersaing untuk menjadi terbaik, terkaya, terhebat dan sebagainya. Sebagai negara dengan bilangan penduduk paling ramai dan mempunyai saiz ekonomi kedua terbesar di dunia, kerajaan China sering mencari gaya tersendiri untuk menarik minat orang luar dan menghiburkan para pelancong yang berkunjung ke negara itu.

Video di bawah menunjukkan sebuah dek pemerhatian yang diperbuat daripada gelas kaca setinggi 202 meter di Gulongxia di Bandar Qingyuan. Dek itu hanya berukuran 72 meter dari pinggir tebing cenuram namun sudah mampu membuatkan pengunjung gementar ketakutan.

Setiap tahun, Rekod Dunia Guinness menerima hampir 2,000 permohonan dari China - jumlah permohonan ini adalah jauh lebih banyak daripada mana-mana negara di seluruh dunia. Antara salah satu bakal pemecah rekod yang dipohon China adalah skywalk berbentuk ladam kuda di Gunung Fuxi yang diperbuat daripada kaca dan keluli seberat 3,000 tan. Ia mula dilancarkan pada bulan Jun 2018 bagi para pengunjung yang berani melalui jambatan julur lut sinar untuk melihat jurang curam dari ketinggian 360 meter.

Malah, sebelum dibuka kepada orang awam, China Daily sudahpun membuat dakwaan yang ia merupakan "jambatan lingkaran kaca terpanjang di dunia" mengatasi Skywalk Grand Canyon di Arizona, Amerika Syarikat.

Tidak puas dengan satu sahaja laluan pejalan kaki berlantai kaca, Gunung Tianmen di Hunan membina sehingga tiga buah laluan mengerikan.

Laluan ketiga paling baru telah mula dibuka pada musim panas tahun 2016. Dikenali sebagai Laluan Tebing Naga Berputar, ia mempunyai jarak perjalanan sejauh 1,500 meter dengan 6.35 cm ketebalan gelas mengelilingi puncak gunung. Di sini, para pengunjung boleh menikmati pemandangan dari ketinggian 1,400 meter di udara untuk melihat Jalan Tongtian yang terkenal dengan 99 buah selekoh tajam.

Salah satu daripada laluan pejalan kaki lut sinar itu merupakan bekas pemegang rekod terpanjang di dunia namun masih memegang rekod yang paling tinggi di dunia.

Bagi penagih adrenalin, mereka juga boleh menaiki kereta kabel terpanjang di dunia sejauh 7 kilometer dan mengambil masa selama 30 minit perjalanan.

Pengasas Jambatan Zhangjiajie membuat dakwaan yang mereka telah menjadi perintis dengan menetapkan tanda aras baru bagi tahap keselamatan struktur binaan sehingga sanggup menjemput para wartawan untuk cuba memecahkan kaca jambatan menggunakan tukul besi malah dibenarkan membawa kereta merentasi jambatan.

Tarikan terbaru di Hongyagu yang terletak di wilayah Hebei telah merampas takhta daripada Gunung Tianmen menjadi jambatan terpanjang di dunia dengan lantai kaca. Selain lantai lut sinar sepanjang 488 meter yang berada pada paras 218 meter, kabel gantung yang menyebabkan jambatan ini terhoyong-hayang membuatkan ia jauh lebih menakutkan.

Jambatan yang dibina menggunakan 1,077 panel kaca berketebalan 4cm itu menyambungkan dua puncak gunung di wilayah timur laut China itu. Walaupun dilaporkan mampu menampung sehingga 2,000 orang, namun hanya 600 orang dibenarkan berada di atas jambatan ini pada satu-satu masa. Pengunjung juga perlu memakai sarung kaki istimewa untuk melindungi lantai kaca sambil dipantau oleh beberapa pekerja yang menjaga di sepanjang jambatan untuk membantu mereka yang terlalu ketakutan akibat gayat.

Selain mempunyai Tembok Besar terpanjang di dunia, China juga mempunyai laluan pejalan kaki terpanjang di dunia. Tertonjol pada ketinggian 32.8 meter di pinggir lembah setinggi 396 meter, Pelantar Pandang Shilinxia terbentang sepanjang hampir 3 meter lebih jauh daripada Laluan Gunung Fuxi.

Tarikan gayat ini menghiasi puncak tertinggi Jurang Shinlin iaitu kawasan pembentukan batuan tinggi di Pinggu yang terletak 100km dari pusat bandar Beijing. Untuk tiba di platform ini, anda perlu mendaki selama satu jam setengah dari bahagian dasar. Anda juga boleh menaiki kereta kabel untuk sampai ke puncak.

Pelantar yang juga digelar "Piring Terbang" ini dibina menggunakan aloi titanium yang sering digunakan pada kapal terbang dan kapal angkasa sehingga ia boleh menanggung muatan seberat 150 tan.

Dikhabarkan Gunung Huashan merupakan salah satu laluan pendaki yang paling bahaya di dunia. Lima puncak yang menjadi tulang belakang bandar Huayin di wilayah Shaanxi ini adalah suatu cabaran getir walaupun untuk pendaki berpengalaman,

Puncak Timur mempunyai nama laluan yang boleh menggugat keberanian seperti "Tebing Terjal Seribu Kaki", "Rekahan Seratus Kaki" dan "Rabung Naga Hitam". Nama-nama ini bukanlah taktik untuk menakut-nakutkan pendaki. Ia sememangnya benar-benar menakutkan kerana mempunyai alur kaki masuk ke kawasan permukaan batu setinggi 2,090 meter dilengkapi batang logam berkarat yang berfungsi sebagai tangga menegak sementara. Penghadang antara pendaki dan jurang yang dalam hanyalah rantai kekisi nipis yang sering dihiasi dengan 'mangga cinta' yang dipasang oleh pasangan-pasangan berani yang pernah mendaki.

'Keseronokan' dakian sebenar bermula pada ketinggian 2,160 meter di Puncak Selatan iaitu lokasi Jalan Kayu Berubah iaitu jalan dua hala yang hanya mempunyai beberapa papan kayu goyah yang dipasang di tepi gunung. Walaupun anda boleh berjalan dari kedua-dua arah, laluan ini hanyalah 0.3 meter di bahagian paling lebar.

Laluan berlantai kaca yang terletak di Taihang Timur di utara Hebei ini menjadi tular pada tahun 2017 apabila sebuah video memaparkan seorang pemandu pelancong ketakutan sehingga jatuh melutut setelah gelas yang dipijak dikatakan retak dan tidak mampu menampung berat badannya.

Walaupun kerajaan Taihang Timur dengan pantas membuat permohonan maaf kepada seluruh penduduk China yang risau dan takut dengan kejadian itu, sebenarnya ia bukanlah kemalangan akibat kesilapan kejuruteraan. Serpihan kaca yang berkecai sememangnya diletakkan di bawah kepingan panel padu untuk membuatkan laluan tersebut kelihatan dan kedengaran seperti ia retak setiap kali dipijak.

Penambahan unik ini ternyata selamat, namun ia tetap menjadi suatu gimik yang boleh menyebabkan jantung anda berdegup begitu kencang.

Apabila mendaki melalui Jurang "Harimau Menerjah" yang terletak di wilayah Yunnan ini, pengunjung perlu menentukan antara dua pilihan yang menggerunkan. Sama ada mereka melalui dakian panjang yang mencabar dari Sungai Jinsha atau pilih jalan lebih cepat namun perlu menderita menggunakan "Sky Ladder".

Beberapa anak tangga dipasang menegak pada papan kayu yang sudah berusia. Papan-papan ini mungkin dilekatkan pada permukaan tebing. Mungkin juga tidak.

Tiada peralatan keselamatan yang terdapat di sini dan kesemua 170 anak tangga adalah sangat sempit. Sedikit hujan (atau peluh di telapakan) saja sudah boleh membuatkan pegangan tangan anda tergelincir. Kasut yang sesuai, fikiran yang tenang dan jiwa yang kental diperlukan ketika memanjat jurang yang boleh mencecah 3,790 meter ini.


Bandar ini Mempunyai Bilangan Penduduk Kaya Dan Jutawan Paling Ramai di Dunia

Hong Kong telah mengatasi New York City dengan mengungguli carta bandar dengan bilangan penduduk yang mempunyai harta bernilai lebih $30 juta. Malah, lebih mengagumkan apabila penduduk di bandar ini menjadi kaya lebih cepat berbanding mana-mana lokasi di seluruh dunia.

Umum sudah menyaksikan filem blokbuster "Crazy Rich Asians" yang memaparkan kisah kehidupan segelintir warga elit paling kaya di Singapura. Namun hakikatnya, menurut firma penyelidikan Wealth-X, rantau Asia Pasifik sebenarnya menghasilkan penduduk bernilai sekurang-kurangnya $30 juta paling ramai pada kadar yang lebih pantas daripada mana-mana lokasi lain.

Laporan "Analisis Ultra Kaya 2018" yang dikeluarkan firma itu mendapati populasi rakyat ultra kaya di Asia melonjak naik sebanyak 18.5% daripada tahun 2017 dan jumlah harta kekayaan mereka jika digabungkan adalah sekitar $8.365 trilion.

Hong Kong telah membenamkan New York City jatuh dalam carta sebagai bandar yang mempunyai paling ramai penduduk bernilai $30 juta atau lebih. Penduduk ultra kaya di sini telah naik sebanyak 31% iaitu menjadi hampir 10,000 orang pada tahun lepas berbanding bandar Big Apple yang hanya mempunyai lebih kurang 9,000 penduduk ultra kaya.

Laporan itu menyatakan yang Hong Kong menerima manfaat daripada hubungan perdagangan dan pelaburannya dengan tanah besar China. China yang merupakan negara ketiga paling kaya di dunia itu pula tidak mempunyai sebarang bandar yang berjaya memasuki senarai 10 teratas dari segi bilangan penduduk terlampau kaya.

Ini mungkin disebabkan kekayaan China tidak hanya tertumpu pada satu-satu tempat sahaja dan diagihkan sama rata ke seluruh pelosok negara. Antara penduduk terkaya di China termasuklah Jack Ma dan Pony Ma yang telah mengasaskan dua 'alat' paling berkuasa di Internet iaitu Alibaba dan Tencent.

Antara jutawan terkemuka Hong Kong ialah Li Ka-shing dengan pemilikan empayar Cheung Kong yang mengawal pelabuhan, rangkaian telekomunikasi dan syarikat tenaga di seluruh dunia.

Dalam senarai bandar tersebut, Tokyo menduduki tempat ketiga dengan bilangan penduduk sekitar 7,000 orang yang memiliki kekayaan $30 juta atau lebih, diikuti dengan Los Angeles dan Paris.

Menurut panel pengarang laporan, Ibu kota Cinta itu telah mengatasi London disebabkan ia terjejas akibat ketidakpastikan yang berpunca daripada isu Brexit, pasaran kewangan United Kingdom yang tidak menentu dan juga sektor ekonomi yang lebih meluas.

Sementara itu, Amerika Syarikat masih kekal sebagai negara dengan bilangan penduduk ultra kaya paling ramai yang membentuk sehingga 35% daripada jumlah manusia ultra kaya di atas muka bumi dengan gabungan kekayaan bernilai $10,998 bilion manakala Eropah pula merupakan rantau kedua terkaya di dunia.

Walau bagaimanapun, laporan itu menunjukkan bahawa golongan elit terkaya dari Asia Pasifik akan menutup jurang dengan penduduk Eropah dengan peningkatan pada kadar 8.3% dalam tempoh lima tahun akan datang serta peningkatan kekayaan keseluruhan sehingga 8.6% tahun ke tahun.

Faktor penyumbang peningkatan ini adalah disebabkan ramai usahawan ultra kaya yang melabur dalam industri kewangan, pembuatan dan teknologi di wilayah ini.

Laporan itu menjelaskan bahawa dinamik penciptaan kekayaan di seluruh China adalah amat menakjubkan.

Dengan nilai gabungan bersih penduduk ultra kaya yang meningkat sebanyak 16.3% di seluruh dunia, orang kaya menjadi semakin kaya disebabkan peningkatan ekonomi di peringkat global, peningkatan pasaran aset serta perolehan korporat yang kukuh.

Selepas keadaan turun-naik yang tidak menentu pada tahun sebelumnya, pasaran ekonomi dan kewangan dunia telah mengalami kenaikan yang mengejutkan pada tahun 2017. Kadar perkembangan KDNK tahunan dunia adalah paling pesat sejak tahun 2011.

Namun begitu, keadaan boleh meruncing pada tahun 2018 bagi taburan kekayaan di Asia. Dilaporkan China yang sedang menghadapi perang perdagangan dengan Amerika Syarikat ditambah dengan kadar hutang yang besar dalam sistem kewangannya. Saham-saham di negara itu juga sedang mengalami pasaran turun sementara mata wangnya menjunam berbanding dolar.

Hari ini, bilangan keseluruhan penduduk yang terlampau kaya di dunia telahpun melebihi 250,000 orang. Jumlah kekayaan gabungan mereka sebanyak $31.5 trilion itu didorong oleh peningkatan ekonomi global dan prestasi pasaran saham yang baik.

Apa yang lebih menarik, jumlah wanita ultra kaya mencatatkan rekod paling tinggi setakat ini sebanyak 13.7% iaitu sekitar 35,000 orang yang berjaya memasuki senarai penduduk dengan harta melebihi $30 juta itu.


5 Rekod Kelajuan Terpantas Kenderaan Darat Pernah Dicapai Manusia

Budaya mat rempit dan kaki lumba kereta memang berleluasa di merata-rata tempat. Budaya ini turut sama mendapat 'sokongan' daripada penggiat seni, dengan filem-filem bertemakan mat rempit serta pelumba kereta haram kerap menjadi kandungan filem tempatan, malahan siri Fast and The Furious turut menjadi salah satu siri filem paling laris, pada peringkat antarabangsa.

Sekiranya ditanya pada mereka yang terlibat dalam aktiviti ini, majoritinya akan menceritakan tentang rasa seronok yang hadir apabila adrenalin sudah merebak dalam badan, sehingga menyebabkan ramai ketagih untuk mengulangi aktiviti-aktiviti ini. Mengejar kelajuan terpantas sudah jadi aktiviti yang menarik minat orang ramai, tak kiralah melalui cara yang salah atau pun cara rasmi - seperti menyertai sesi di litar.

Bagi kaki kelajuan ini - berapakah kelajuan terpantas pernah dicapai manusia di atas tanah yang telah direkodkan? Berikut adalah lima rekod terpantas pernah dicatatkan manusia di atas tanah.

Green Monster adalah gelaran yang diberikan kepada kenderaan pacuan enjin jet turbo yang telah pun memegang rekod kelajuan terpantas atas tanah 3 kali di antara tahun 1964 hingga 1965. Dibina oleh adik beradik Art Arfons dan Walt Arfons, Green Monster menggunakan enjin yang dibina oleh General Electric Motor bernombor J79, diambil daripada sebuah jet pejuang.

Art membeli sendiri enjin tersebut daripada seorang penjual besi buruk, walaupun pada awalnya ditentang oleh kerajaan Amerika Syarikat dan GE sendiri - berikutan tindakan itu akan mendedahkan rahsia enjin tersebut pada awam. Art dan Walt membina semula enjin tersebut lalu dipasangkan pada kenderaan mereka, melakukan rekod tersebut di lapangan garam Bonneville pada 7 November 1965.

Satu minggu selepas bersaing dengan The Green Monster dan tewas kerana terbabas, kenderaan Spirit of America -Sonic 1 (SOAS1) kemudiannya berjaya memecah rekod yang dicatatkan oleh Art Arfons pada 15 November 1965. SOAS1 berjaya mencatatkan kelajuan hampir 30km/j lebih pantas berbanding The Green Monster di atas laluan yang sama.

SOAS1 dibina memang untuk menjadi pencabar kepada adik beradik Arfons, menggunakan enjin jet turbo yang serupa seperti The Green Monster, menjadikan kelajuan kedua-duanya memang setara. Setelah berjaya memecahkan rekod The Green Monster, SOAS1 memegang rekod kelajuan terpantas atas tanah selama 5 tahun sebelum dipecahkan oleh kenderaan berikutnya dalam senarai.

Kenderaan berwarna biru yang dinamakan Blue Flame ini dibina oleh sebuah syarikat pembinaan enjin bernama Reaction Dynamics sejak tahun 1965, dengan bantuan pakar-pakar bidang gas American Gas Association dan juga Institut Teknologi Gas Des Plaines, Illinois. Apa yang menarik, berbanding dua pemegang rekod sebelum ini - enjin yang dipasang pada Blue Flame adalah enjin ciptaan mereka sendiri.

Rekod dunia Blue Flame dibuat pada 23 Oktober 1970 oleh pemandu Gary Gabelich, dengan cubaan dilakukan sebanyak dua kali dalam mendapatkan ketepatan kelajuan yang dicapai. Berjaya memecah penanda 1,000km/j secara rasmi, Blue Flame kini dipamerkan di Sinsheim, Jerman sejak tahun 1981.

Thrust2 adalah satu projek melibatkan banyak pihak, diketuai oleh seorang usahawan Scotland bernama Richard Noble. Richard menjadikan impian hidupnya untuk berusaha mencabar rekod-rekod kelajuan yang telah dicapai serta mahu menjadi pemegang rekod itu sendiri. Bermula kecil-kecilan pada tahun 1979, ciptaan Thrust2 banyak berdepan masalah teknikal dan kewangan.

Cubaan-cubaan serta eksperimen yang dilakukan, termasuklah sesi ujian banyak berhadapan kesukaran. Usaha untuk melakukan rekod di Lapangan Garam Bonneville tidak kesampaian, jadi kru Thrust 2 memilih untuk melakukannya di Gurun Black Rock pada 4 Oktober 1983. Rekod yang mereka cipta pada hari itu, dengan menggunakan enjin binaan syarikat Rolls-Royce berjaya memegang rekod selama 14 tahun sebelum Richard Noble dan pasukannya kembali, mencatatkan rekod baru.

Sudah meletakkan namanya sebagai pemegang rekod dan merasai sendiri pengalaman memandu terlalu laju, Richard Noble kembali mengetuai pembinaan sebuah lagi jentera baru yang dinamakan sebagai Thrust SSC. Kenderaan sepanjang 16.5 meter itu dipacu oleh dua buah enjin Rolls-Royce yang akan menggunakan 18 liter minyak setiap saat atau 550l/100km!!

Dalam percubaan rekod itu, Thrust SSC dipandu oleh juruterbang Tentera Udara Britain, Andy Green di Gurun Black Rock, Nevada, lokasi sama Thrust 2 mencatatkan rekodnya. Berikutan penambah baikan yang telah dilakukan oleh pasukan dan kru, Thrust SSC berjaya menjadi kenderaan darat pertama berjaya memecah kelajuan bunyi pada 15 Oktober 1997.

Rekod yang dicatat ini masih kekal hingga kini, namun Richard Noble dan pasukannya bakal kembali lagi memecah rekod yang mereka pegang. Kenderaan baru yang dinamakan sebagai Bloodhound SSC dianggarkan mampu mencecah 1609.km/j dan pembinaan serta ujian masih dijalankan, dengan anggaran rekod baru bakal dicipta dalam tahun 2019.


Mengaku Diri Manusia Suci, Lelaki Ini Punca Dinasti Raja Rusia Dijatuhkan - Grigori Rasputin

Kebanyakan orang pernah mendengar tentang kisah Anastasia, iaitu anak perempuan kepada Raja atau Tsar Nicholas II dan Maharani Alexandra Feodorovna, dinasti keluarga diraja Rusia yang terakhir. Menurut satu khabar angin, Anastasia telah terselamat ketika seluruh ahli keluarganya dibunuh pada Julai 1918.

Walaupun akhirnya khabar angin itu dibuktikan tidak benar, namun kisah Anastasia dan tragedi yang menimpa keluarga diraja Rusia itu telah mendapat perhatian yang meluas sehingga satu filem animasi bertajuk "Anastasia" telah diterbitkan pada tahun 1997.

Walaupun filem animasi itu tidak menceritakan sejarah dengan tepat, salah satu watak jahat yang memiliki kuasa mistik iaitu Rasputin, sememangnya wujud. Kisah Rasputin yang digelar sebagai "Pendeta Gila" dan "Lelaki paling susah untuk mati" ini adalah sama menarik seperti kisah keluarga diraja itu sendiri.

Grigori Yefimovich Rasputin dilahirkan pada 22 Januari 1869 di kampung Pokrovskoye di Siberia. Sejak kecil lagi, penduduk kampung perasan sesuatu yang berbeza mengenai kanak-kanak ini. Ramai yang mendakwa bahawa Rasputin mempunyai kuasa ghaib dan mistik serta dapat menyembuhkan orang sakit.

Suatu hari, Rasputin bersama abangnya, Dmitri, telah terjatuh ke dalam air sungai Tura yang sejuk. Dmitri telah meninggal dunia akibat radang paru-paru tetapi Rasputin berjaya sembuh. Semasa sedang sakit, Rasputin memberitahu ibunya bahawa seorang wanita berpakaian biru dan putih datang dalam mimpinya dan memberitahunya agar segera sembuh.

Seorang paderi di kampungnya memberitahu bahawa Rasputin telah didatangi Virgin Mary dalam mimpinya. Berita mengenai itu tersebar dengan pantas dan dia menjadi terkenal dalam sekelip mata.

Semasa usia remajanya, Rasputin telah pergi belajar di Biara Verkhoture di Rusia dengan harapan dia akan menjadi seorang pendeta. Namun, hal yang sebenarnya adalah dia melarikan diri kerana takut dihukum setelah mencuri kuda. Dia tidak sempat menghabiskan pembelajarannya sebaliknya dia berkahwin pada usia 19 tahun dengan seorang wanita bernama Praskovia Fyodorovna dan mereka mempunyai tiga orang anak bersama.

Selepas itu, dia berpindah ke Saint Petersburg pada tahun 1906. Setelah tinggal selama dua tahun di sana, Rasputin diperkenalkan kepada pasangan diraja Tsar Nicholas II dan isterinya yang terdesak untuk mencari penawar kepada anak mereka dan juga pewaris takhta raja Rusia.

Kini ahli sejarah sudah mengetahui bahawa Alexei sebenarnya adalah seorang yang menghidap hemofilia, sejenis penyakit yang diwariskan oleh ibu kepada anak, menyebabkan gangguan pendarahan sepanjang hayat yang menghalang darah daripada membeku secara normal disebabkan kurang faktor pembekuan.

Masalah kesihatan pewaris takhta itu telah membuatkan perlembagaan diraja Rusia menjadi lemah. Namun, Rasputin berjaya "menyembuhkan" Alexei dan memperolehi kepercayaan Tsar disebabkan hal itu. Ada yang mendakwa bahawa Rasputin telah menghipnosis Alexei dan ada juga yang mengatakan ia menggunakan ilmu hitam. Sebahagian lagi meragui sama ada "pendeta gila" itu sememangnya mempunyai kuasa atau tidak.

Selama lebih lima tahun lamanya, Rasputin menjadi pengaruh besar terhadap rawatan Alexei. Namun, kehadirannya di istana dan cara dia meluangkan masa dengan Maharani Alexandra telah menimbulkan kritikan keras terhadap kradibiliti keluarga diraja itu.

Tingkah laku Rasputin yang kasar lagi tidak senonoh dan dakwaan bahawa dirinya adalah penasihat kepada Tsarina Alexandria menjadi punca pertelingkahan antara keluarga diraja dan ahli majlis konstitusi Rusia yang lain.

Tambahan pula, Rasputin telah menubuhkan satu ajaran sesat yang menarik ramai ahli. Rasputin telah melakukan pelbagai ritual pelik seperti seks bebas dan seks luar tabii dengan alasan dia adalah utusan tuhan yang boleh menghapuskan dosa.

Maharani Alexandria pula sering mempertahankan Rasputin dari ramai penasihat dan pegawai kerajaan yang ingin mengalihkan pendeta itu keluar dari istana dengan alasan bahawa Rasputin adalah satu-satunya orang yang boleh menyelamatkan nyawa anaknya. Oleh disebabkan itu, ramai penasihat telah dipecat.

Situasi itu bertambah buruk ketika Rasputin meramalkan tragedi yang akan menimpa Rusia dalam Perang Dunia Pertama. Hal ini telah menyebabkan Tsar Nicholas II telah menuju ke medan perperangan bagi mengetuai pasukan tentera dan meninggalkan Tsarina Alexandra untuk bertanggungjawab mentadbir Rusia dalam urusan dalaman.

Rasputin dilihat telah menjadi penasihat penting bagi Maharani Alexandra dalam banyak perkara. Ahli penasihat dan pegawai lain menggelarkan Rasputin sebagai ahli sihir dan dikatakan menggunakan ilmu hitam untuk mempengaruhi minda Alexandra. Ini kerana pada hakikatnya, Rasputin sememangnya mempunyai pengetahuan yang cetek mengenai politik.

Dikhabarkan, percubaan pertama untuk membunuh Rasputin terjadi pada tahun 1914 oleh seorang pelacur bernama Khioniya Guseva. Wanita itu telah menikam perut Rasputin menggunakan pisau. Para saksi mendakwa, selepas menikamnya, Guseva telah berteriak bahawa dia telah membunuh antichrist. Walaupun Rasputin terselamat dari serangan itu tetapi sikapnya berubah sama sekali selepas itu.

Pada tahun 1916, kebencian orang ramai terhadap Rasputin telah berada di tahap kemuncak. Satu komplot untuk membunuhnya telah dirancang oleh Grand Duke Dmitri Paclovich, ahli politik Vladimir Purishkevich dan juga Putera Yusupov iaitu suami kepada Irina, anak saudara Tsar Nicholas II. Yusupov yang menjadi dalang rancangan ini ingin mengembalikan semula kepercayaan rakyat terhadap institusi diraja Rusia.

Pada malam 16 Disember tahun itu, Rasputin telah dijemput oleh Yusupov ke Istana Moika dengan mengutus surat bahawa Irina, yang dikatakan wanita paling cantik di St. Petersburg ingin berkenalan dengannya. Ketiga-tiga lelaki terbabit cuba meracunnya dengan meletakkan sianida di dalam makanan dan minumannya.

Namun, racun sianida yang mampu membunuh lima orang lelaki dewasa itu tidak memberi kesan kepada Rasputin, ada yang berpendapat disebabkan terlalu banyak alkohol yang diambilnya. Berang dengan situasi itu, Yusupov telah mengeluarkan pistolnya dan menembak Rasputin dari belakang. Akan tetapi, Rasputin tidak juga mati dan berjaya merangkak keluar ke taman istana sebelum ditembak lagi dan dipukul menggunakan kayu oleh Paclovich dan Purishkevich.

Setelah itu, mereka mengikat dan membalut mayat Rasputin sebelum dihumban ke dalam Sungai Neva. Mayat Rasputin dijumpai 3 hari kemudian dan apabila dibedah siasat, doktor telah menemui air di dalam paru-parunya. Ini menunjukkan dia masih lagi hidup sebelum dibuang ke dalam sungai itu.

Tsar Nicholas telah mengarahkan agar pembunuh Rasputin dibuang negeri. Ironiknya, mereka sebenarnya terselamat kerana Revolusi Bolshevik selepas itu telah menangkap, memenjara dan membunuh hampir semua keturunan diraja Rusia.

10 minggu setelah kematian Rasputin, Revolusi Rusia yang berlaku pada tahun 1917 telah menggulingkan dinasti Romanov yang terakhir. Tidak sampai dua tahun selepas itu, Tsar Nicholas II, 4 anaknya dan seorang doktor keluarga diraja telah ditembak mati di Siberia oleh sekumpulan orang berfikiran komunis. Arahan bunuh telah dikeluarkan oleh Vladimir Lenin.

Apa yang menjadi perhatian orang ramai adalah ramalan Rasputin tidak lama sebelum dia mati dibunuh. Dia telah memberitahu Tsar bahawa:

Oleh disebabkan ramalan ini, sebahagian orang benar-benar percaya bahawa Rasputin adalah utusan tuhan dan mempunyai kuasa mistik kerana tidak sampai dua tahun setelah itu, ramalannya itu menjadi benar.


Soviet Tsar Bomba - Bom Nuklear Paling Jahat Dan Kuat Pernah Diciptakan

Pada tahun 1961, Kesatuan Soviet telah menguji sebuah bom hidrogen RDS-220 yang sangat kuat dan ianya dianggap terlalu besar untuk digunakan dalam mana-mana perperangan. Kesan letupan bom itu juga melebihi jangkaan dari segala semua sudut.

Pada asalnya, tujuan bom nuklear ini diwujudkan adalah ringkas iaitu untuk mencipta bom nuklear yang boleh membuatkan Kesatuan Soviet mendahului Amerika Syarikat dalam perlumbaan pembinaan senjata nuklear.

Matlamatnya adalah untuk menakut-nakutkan seluruh dunia agar tunduk kepada kuasa Kesatuan Soviet. Namun, pada realitinya tiada siapa yang menyangka bahawa bom nuklear yang diberi nama Tsar Bomba adalah jauh lebih dahsyat daripada apa yang dibayangkan.

Tsar Bomba atau nama kodnya Ivan atau Vanya ini mempunyai ukuran 26 kaki panjang dan berat yang hampir mencapai 27 tan metrik. Ia mempunyai reka bentuk yang seakan sama dengan bom nuklear "Little Boy" dan "Fat Man" yang digunakan oleh Amerika Syarikat untuk menghancurkan Hiroshima dan Nagasaki 15 tahun sebelum itu. Selain rekaannya, tiada apa yang menyamai Tsar Bomba ini.

Bom ini mempunyai masalah kerana terlalu besar untuk dimuatkan walaupun menggunakan pesawat Soviet paling besar. Ia perlu dipasang pada bahagian luaran secara khusus untuk dibawa ke tapak ujian nuklear.

Pesawat Tupolev, sebuah pesawat tentera bersaiz besar dengan empat enjin yang direka khas untuk mengangkut bahan letupan telah dipilih untuk membawa Tsar Bomba ke destinasinya iaitu Pulau Novaya Zemlya yang hanya mempunyai populasi penduduk yang sedikit. Ia terletak di Laut Barents, utara negara Scandinavia dan barat laut Kesatuan Soviet.

Pesawat pengebom Tupolev model Tu-16 yang telah diubah suai bersedia untuk memantau sampel udara dan merakamkan letupan akan terbang di sebelah pesawat Tupolev Tu-95V yang membawa Tsar Bomba. Bagi tujuan keselamatan, bom itu akan dilepaskan menggunakan payung terjun yang beratnya mencapai 800kg.

Tsar Bomba yang dijatuhkan itu akan diletupkan pada ketinggian yang ditetapkan. Mengikut perancangan, ketika bom itu akan diletupkan, kedua-dua pesawat itu sudahpun berada 30 batu jauh dari tapak letupan dan mereka mempunyai peluang paling tinggi untuk selamat iaitu 50%.

Tepat pada jam 11.32 pagi waktu Moscow, Tsar Bomba telah diletupkan dan menghasilkan bebola api besar dengan saiz lima batu lebar dan boleh dilihat dari jarak 630 batu jauhnya. Awan berbentuk cendawan yang terhasil dari letupan itu pula menjulang naik sehingga 40 batu tinggi dan melebar sehingga 63 batu dari kiri ke kanan.

Tenaga yang terhasil dari letupan itu bersamaan dengan ledakan 57 juta tan TNT, atau 1,570 kali ganda lebih kuat daripada gabungan bom nuklear yang diledakkan di Hiroshima dan Nagasaki. Ia juga adalah 10 kali ganda lebih kuat daripada semua gabungan senjata yang dihasilkan semasa Perang Dunia Kedua. Malah, gelombang letupan Tsar Bomba ini telah mengorbit bumi sebanyak tiga kali.

Sebuah penempatan iaitu Kampung Severny di Novaya Zemlya yang terletak kira-kira 34 kilometer dari tapak letupan telah musnah sama sekali. Malah, bandar-bandar yang terletak dalam lingkungan 100 batu juga merasai kesannya apabila ada laporan mengenai rumah-rumah yang roboh, tingkap pecah dan bumbung yang rosak manakala komunikasi radio pula terganggu selama lebih daripada satu jam.

Manakala kedua-dua pesawat Tupolev itu pula nyaris-nyaris terkorban. Gelombang daripada letupan Tsar Bomba itu telah menyebabkan pesawar gergasi itu menjunam sehingga kepada ketinggian 3,300 kaki sahaja lagi sebelum juruterbang berjaya mengawal keadaan kepada normal.

Setelah melakukan ujian nuklear itu, Kesatuan Soviet telah dikutuk sekeras-kerasnya di peringkat antarabangsa oleh Amerika Syarikat, Great Britain dan Sweden. Selepas itu barulah kebenaran terbongkar apabila satu perubahan sudahpun dilakukan ke atas Tsar Bomba untuk mengurangkan kadar kemusnahan. Jika tidak, ia sepatutnya adalah dua kali ganda lebih kuat daripada yang diuji.

Walaupun kemusnahan sudahpun berlaku, namun terdapat beberapa perkara yang dilihat sebagai positif mengenai letupan itu. Kerana letupan bebola api itu berlaku di udara bukannya di atas permukaan bumi, jumlah radiasi yang terhasil daripadanya adalah sangat rendah dan mengejutkan ramai pihak.

Arkitek yang mengetuai rancangan Tsar Bomba iaitu Andrei Sakharov, telah membatalkan kesemua rancangan masa hadapannya membina bom nuklear dan dia mendedikasikan hidupnya untuk menentang pembinaan bom yang lain. Ini kerana, dia berpendapat sekiranya bom yang lebih besar lagi dijatuhkan, ia akan mengakibatkan kerosakan yang lebih teruk kepada bumi dan tidak berguna sama sekali lagi bagi manusia untuk terus hidup.


Kisah Hakim Berani Yang Sanggup Menggadai Nyawa Menentang Mafia : Giovanni Falcone

Pada 23 Mei 1992, Giovanni Falcone, salah seorang daripada pendakwa raya dan hakim yang paling berani di Itali telah dibunuh oleh Mafia Sicilian (La Cosa Nostra).

Pembunuhan beliau dilakukan dengan cara yang agak ganas dan kejam apabila kereta yang dinaiki Giovanni meletup akibat bom seberat setengah tan.

Kejadian ini berlaku tak lama selepas Giovanni mempengerusikan perbicaraan Maxi Trial yang mengheret kumpulan mafia La Cosa Nostra ke muka pengadilan.

Sepanjang perbicaraan Maxi dan kebanyakan daripada jangka hayat hidupnya, Giovanni telah melakukan apa yang termampu dalam menentang jenayah oleh mafia di Itali.

Namun, beliau sendiri tahu bahawa tindakannya itu akan membuatkannya terbunuh satu hari nanti.

Dilahirkan di sebuah daerah miskin di Palermo, Sisilia, zaman kanak-kanak Giovanni Falcone yang dicemari dengan keganasan oleh Mafia. Ia menjadi pendorong kepada Giovanni, yang bercita-cita untuk menjatuhkan kesemua mafia apabila beliau meningkat dewasa.

Giovanni menyambungkan pelajaran dalam kursus undang-undang di Universiti Palermo dan lulus pada tahun 1961. Beliau hanya menjadi pengamal undang-undang selama tiga tahun sahaja sebelum dilantik menjadi hakim pada tahun 1964.

Ditugaskan untuk menyiasat kes muflis, Giovanni tidak lama kemudian mengesan banyak rasuah yang membawa beliau berhadapan dengan bos Mafia.

Pendakwaan awal yang dilakukan oleh Giovanni telah menyebabkan kematian ketua majistret yang mana telah dibunuh oleh mafia sebagai balas dendam.

Menjelang tahun 1980, Giovanni mempelajari sendiri tentang undang-undang anti-Mafia melalui Pejabat Arahan - cawangan penyiasatan Pejabat Pendakwa Palermo, ibu kota Sisilia.

Giovanni menyertai cawangan ini ketika suasana tersangat genting di Palermo. Sebelum ketibaannya, La Cosa Nostra telah membunuh Hakim Cesare Terranova dan ketua polis Boris Giuliano.

Kedua-dua individu ini merupakan pendakwa utama dalam operasi pengedaran dadah Mafia dan jenayah lain. Mereka mempengerusikan cawangan baru disertai oleh Giovanni.

Pendek kata, Giovanni seolah-olah menandatangani "waran kematian" apabila beliau bersetuju menyertai Pejabat Pendakwaan Palermo.

Namun, semangat dan keghairahan Giovanni terhadap kerja penyiasatan anti-mafia terbukti lebih kuat berbanding ketakutannya terhadap kematian.

Beliau berkata, "Tiada beza antara kepentingan kematian dengan butang di jaket saya. Saya orang Sisilia yang sebenar,".

Giovanni Falcone melaksanakan semua tugasannya untuk pejabat pendakwa di sebuah bunker kalis bazooka, bawah tanah mahkamah bandar tersebut. Ruang kerjanya mempunyai kawalan yang agak ketat.

Rumahnya juga dilengkapi dengan tahap pengawasan yang sama dan ke mana sahaja Giovanni pergi, beliau dikawal oleh sebuah kenderaan berperisai.

Tahap kerahsiaan dan keselamatan ini meresapi ke dalam setiap aspek kehidupan Giovanni. Beliau berkahwin dengan isterinya secara rashia, tidak disertai oleh keluarga atau kawan, hanya disertai oleh datuk bandar sendiri.

Setiap usaha perlu diambil untuk memastikan keselamatan bukan sahaja untuk dirinya sendiri, tetapi mereka yang paling dekat dengannya.

Kejayaan Giovanni sebagai pendakwa membolehkan beliau tergolong dalam kumpulan informasi tak rasmi, dikenali sebagai "Antimafia Pool".

Kumpulan ini terdiri daripada penyelidik terpilih yang berkongsi maklumat dalam usaha untuk mencipta strategi pendakwaan terhadap penjenayah dan mafia.

Ahli kumpulan tersebut, hakim Paolo Borsellino, Giuseppe Di Lello dan Leonardo Guarnotta, kesemuanya menandatangani kontrak yang melindungi penyiasatan mereka dan diri mereka daripada sebarang ancaman mafia Cosa Nostra.

Kerja-kerja oleh Antimafia Pool ini telah membawa kepada satu perbicaraan terbesar yang pernah melanda La Cosa Nostra dalam sejarah mafia ini, dikenali sebagai Perbicaraan Maxi.

Perbicaraan Maxi adalah perbicaraan yang paling penting dan berkesan yang pernah dilakukan terhadap Mafia Sisilia dan dianggap secara meluas sebagai salah satu perbicaraan terbesar dalam sejarah.

Ia merupakan kali pertama kewujudan Cosa Nostra disahkan oleh kehakiman dan pengesahan ini sangatlah penting.

Sejumlah 474 anggota Mafia didakwa atas pelbagai jenayah dan 360 daripada mereka yang terdakwa telah disabitkan kesalahan.

Jumlah hukuman penjara dikenakan terhadap mereka adalah 2,665 tahun, tidak termasuk 19 yang dijatuhkan penjara seumur hidup yang mana terdiri daripada ketua Mafia dan pembunuh upahan.

Giovanni Falcone mengetuai pendakwaan untuk perbicaraan yang bermula pada 10 Februari 1986 dan berakhir pada 16 Disember 1987.

Detik paling penting dalam perbicaraan ini, selain daripada dakwaan sejumlah besar anggota Cosa Nostra adalah kesaksian Tommaso Buscetta.

Tommaso adalah bos Mafia yang pertama membelot dan menjadi pemberi maklumat. Dia memberi amaran kepada Giovanni tentang siasatannya, "Ini akan membuat anda terkenal dan membawa kepada kematian anda."

Giovanni kemudian mendapat maklumat bahawa ahli mafia, Rosario Spatola dan Salvatore Inzerillo memindahkan dadah heroin dari Sisili kepada keluarga Gambino di New York.

Jadi, Giovanni bekerjasama dengan Rudy Giuliani, yang ketika itu berkhidmat sebagai Peguam A.S. untuk Daerah Selatan New York. Bersama-sama mereka menyiasat operasi terhadap keluarga Gambino dan Inzerillo.

Bantuan daripada Rudy bersama-sama Giovanni sangat penting dalam merungkai rangkaian dadah Mafia, yang dikenali sebagai kes "Pizza Connection".

Kerja-kerja Giovanni Falcone di Sicily dan di luar Sicily mula membuatkan ramai penjenayah berang.

Pada Jun 1989, sebuah guni dipenuhi dengan dinamit ditemui oleh polis berhampiran sebuah rumah yang disewa Giovanni. Namun, di atas sebab tertentu, bom tersebut tidak diletupkan.

"Kehidupan saya telah ditentukan. Adalah menjadi takdir saya untuk peluru-peluru Mafia mengenai badan saya satu hari nanti. Satu-satunya perkara yang saya tidak tahu adalah bila ia akan berlaku,".

Hari tersebut datang tak lama selepas sabitan Perbicaraan Maxi yang dilakukan di Mahkamah Agung pada Januari 1992.

Disebabkan perbicaraan ini merupakan tamparan hebat kepada kuasa La Cosa Nostra, pegawai atasan mafia berasa mereka perlu membalas dengan sewajarnya.

Salvatore Riina, ketua La Cosa Nostra, memberikan tugas untuk membunuh Giovanni Falcone kepada Giovanni Brusca, yang dikenali sebagai “lo scannacristiani” atau "penyembelih."

Serangan pada 23 Mei 1992 tersebut dilakukan di atas lebuhraya dari Lapangan Terbang Antarabangsa Palermo menuju ke arah bandar. Ia merupakan jalan yang digunakan Giovanni untuk pulang ke rumahnya ketika lawatan mingguannya ke Sisilia.

Giovanni Brusca meletupkan bom yang dipasangkan pada kereta tersebut menggunakan alat kawalan jauh, menghancurkan sebahagian daripada lebuhraya dan membunuh Giovanni Falcone dan isterinya, serta 3 anggota keselamatan.

Salvatore Riina dilaporkan mengadakan pesta untuk meraikan kematian Giovanni Falcone.

Lapangan tersebut kini dinamakan bersempena beliau dan Giovanni telah dianugerahkan Anugerah Keberanian Yayasan Train Foundation sebagai pengiktirafan terhadap tindakan heroiknya yang mengorbankan nyawanya serta meninggalkan kesan yang luar biasa terhadap sejarah.